
פרוטוקול מס' 210

מישיבת ועדת החוקה, חוק ומשפט

יום שני, ב' בתמוז התש"ע (14 ביוני 2010), שעה: 10:00

סדר היום:  

1. הצעת חוק הגנה על הציבור מפני עברייני מין (תיקון), התש"ע-2010, 

       הכנה לקריאה שנייה שלישית ודיון.

2. הצעת חוק הגנה על הציבור מפני עברייני מין (תיקון – שיקום מניעתי), התש"ע-2009,

הכנה לקריאה ראשונה – דיון.

3. הצעת חוק המלחמה בפדופיליה, התש"ע-2010

הכנה לקריאה ראשונה – דיון. 

נכחו:

חברי הוועדה:

דוד רותם – היו"ר

משה (מוץ) מטלון

מוזמנים:
רחל גוטליב, משנה ליועץ המשפטי- פלילי, משרד המשפטים

פרקליטה לילך וגנר, ייעוץ וחקיקה – פלילי, משרד המשפטים

עמית מררי, מחלקת ייעוץ וחקיקה – פלילי, משרד המשפטים

ד"ר חגית לרנאו, סגנית הסנגורית הארצית וממונה על החקיקה, הסנגוריה הציבורית

ענת משיח, מנהלת ענף פיקוח על עברייני מין, הסנגוריה הציבורית

דפנה ביינוול, מנהלת המחלקה לעיכוב הליכים, פרקליטות המדינה

עו"ד רינת וייגלר, סגן בכיר ליועץ המשפטי,משרד הרווחה

אסתי שדה, סגנית מנהלת שירות המבחן למבוגרים, משרד הרווחה

עו"ד נועם פליק, יועץ משפטי בלשכה המשפטית, משרד הרווחה

טלי עדן, מדריכה, משרד הרווחה

ד"ר משה בירגר, מנהל החטיבה לפסיכיאטריה, משרד הבריאות

עו"ד שרונה עבר- הדני, משרד הבריאות

ד"ר דיויד כהן, קרימינולוג בכיר, משרד הבריאות

רפי עציון, עוזר היועץ המשפטי, המשרד לביטחון פנים

גנ"מ רונית זר, מפקדת יחידת צור, המשרד לביטחון פנים

רב כלאי רוברט אפשטיין, פסיכולוג מרכז, המשרד לביטחון פנים

רב כלאי אבישי כהן, יועץ משפטי יחידת צור, המשרד לביטחון פנים

רפ"ק רחל גרייבין, קצינת מדור נפגעי עבירות, המשרד לביטחון פנים

רפ"ק טל-פז מזרחי, קצינת ייעוץ וחקיקה מיד"פ, המשרד לביטחון פנים

עדנה טנא, קצינת תביעות, המשרד לביטחון פנים

ד"ר יוסי גרובר, גנ"מ, שב"ס

אהד רייפן, רכז בריאות באגף התקציבים, משרד האוצר

רועי כפיר, משרד האוצר

רבקה לויפר, משרד האוצר

פרופ' שרה בן-דוד, מרצה, אוניברסיטת בר-אילן

חיים איילון אילוז, מנכ"ל, הרשות לשיקום האסיר

עו"ד ורד וינדמן, יועצת משפטית, המועצה לשלום הילד

עו"ד מאירה בסוק, יועצת משפטית, ארגון נעמ"ת

מיכל רוזין, מנכ"לית, איגוד מרכזי סיוע לנפגעות תקיפה מינית

נועה הריס, מנהלת מרכז סיוע השרון, איגוד מרכזי סיוע לנפגעות תקיפה מינית

ענבר יחזקאלי, יועצת משפטית, איגוד מרכזי סיוע לנפגעות תקיפה מינית

עו"ד רותי אדלר, מרכז נגה, הקריה האקדמית קריית אונו

דנה קייזר, יו"ר ועדת דוברות, עמותת הקרימינולוגים החברתיים שיקומיים

מורדי תליו, סגן יו"ר, עמותת הקרימינולוגים החברתיים-שיקומיים

עו"ס דורון אגסי, מנכ"ל, עמותת "שלום בנייך"

מנהלת הוועדה:


דורית ואג

ייעוץ משפטי:

תמי סלע

חלי גיא-אלדר

רשמת פרלמנטרית:

דרורה רשף

1. הצעת חוק הגנה על הציבור מפני עברייני מין (תיקון), התש"ע-2010,

הכנה לקריאה שנייה שלישית ודיון

2. הצעת חוק הגנה על הציבור מפני עברייני מין (תיקון – שיקום מניעתי), התש"ע-2009,

הכנה לקריאה ראשונה – דיון

3. הצעת חוק המלחמה בפדופיליה, התש"ע-2010

הכנה לקריאה ראשונה – דיון

היו"ר דוד רותם:


בוקר טוב. אנחנו נמשיך בדיון בהצעת החוק טיפול בעברייני מין. אנחנו נעסוק היום בסעיפים 5 ו-6 ואני מקווה שנגמור אותם, כדי שנוכל להתחיל לרוץ בחקיקה. 


בבקשה, סעיף 5. מי מוכן לקרוא?

תמי סלע:


סעיף 5 הוא הסעיף שמסביר את מינוי מעריכי מסוכנות והכשרתם. יש נוסח שפרסמנו על האתר, שהוא נוסח עם הצעות שמבוססות כבר על איזשהו דיון פנימי שערכנו מול משרדי הממשלה – כמובן שהכל זה הצעות לדיון – סעיף קטן (א) לא הוצע בו שינוי, הוא אומר: "שר הבריאות ושר הרווחה ימנו מעריכי מסוכנות שתפקידם לערוך הערכות מסוכנות, ויפקחו עליהם הכל כפי שיקבעו השרים".


סעיף קטן (ב) מונה איזה בעלי מקצועות יכולים לשמש כמעריכי מסוכנות. אחד מאלה: 


(1) "רופא מומחה בפסיכיאטריה" – פה הצענו להוסיף: או בפסיכיאטריה של הילד והמתבגר. הבנו שמדובר על שני תארים נפרדים, על פי תקנות הרופאים, תואר מומחה, שבעצם אם לא נכלול את הרופא המומחה בפסיכיאטריה של הילד והמתבגר, אז הוא לא נכלל בתוך התואר "רופא מומחה בפסיכיאטריה", ובפרט אם בסופו של דבר ייכנסו לחוק גם עברייני מין שביצעו את העבירה בהיותם קטינים, שתתבקש הערכת מסוכנות לגביהם, מה שמסתמן שיקרה, נראה שיש טעם להוסיף גם את בעל המקצוע הזה.

משה (מוץ) מטלון:

מה, מומחה בפסיכיאטריה של הילד – אוקי. 

תמי סלע:


(2) פסיכולוג.

משה (מוץ) מטלון:

אז גם בפסיכולוג יש לי הערה. איזה פסיכולוג? גם פה יש תחומי התמחות וזו שאלה שאני חושב שכן כדאי לתת את הדעת בעניין הזה, כי אנחנו גם ערים כרגע למאבק בין הפסיכולוגים הקליניים לאחרים, לשיקומיים. ואני בהחלט חושב שפה צריך כן לפתוח את הצוהר הזה ולאפשר לא רק לפסיכולוגים קליניים, גם לפסיכולוגים שיקומיים וכן הלאה. אני חושב שפה גם כן כדאי לתת את הדעת בעניין הזה. 

תמי סלע:


אז רק אני אומר: משיחות שכן קיימנו עם משרד הבריאות בעניין הזה – כי באמת קיבלנו הערות בעניין הפסיכולוג והעובד הסוציאלי מאיגוד מרכזי הסיוע לנפגעות תקיפה מינית ונפגעי תקיפה מינית. 


לגבי פסיכולוג ועובד סוציאלי, כרגע התואר לא מגביל. כלומר: כל מי שהוא פסיכולוג וכל מי שהוא עובד סוציאלי לפי החוקים, וכמובן עומד בדרישות ההכשרה הנוספות – אחר כך יש דרישות הכשרה מאד קפדניות שנכללות בתקנות - - 

משה (מוץ) מטלון:


זה לא ברור. 

תמי סלע:


יכול להיות. לגבי הקרימינולוגים, באמת יש שם הבחנה בין קרימינולוגים קליניים לקרימינולוגים אחרים. 


עכשיו, יש פה איזשהו עניין שמתייחס לשאלה באיזה תארים החוק מכיר. החוקים הרלוונטיים. יש חוק הפסיכולוגים, חוק העובדים הסוציאליים, חוק הסדרת העיסוק במקצועות בריאות, ששם ייכנס – זה תיקון שעדיין לא נכנס לתוקף, אבל באופן חלקי – רישוי של קרימינולוגים קליניים ובעצם הלכו פה לפי התארים המוכרים בחקיקה. זה נכון שגם לגבי פסיכולוג יש הבחנה בין פסיכולוג רשום לפסיכולוג מומחה, שאולי בעצם אלה שעומדים בהכשרה בפועל, כי ההכשרה יותר קפדנית, הם בדרך כלל פסיכולוגים מומחים, שעברו עוד איזושהי התמחות. 

משה (מוץ) מטלון:

אני לא מדבר על המומחיות, אני מדבר על תחומי ההתמחות. היום יש פער בין הפסיכולוגים הקליניים לבין הפסיכולוגים האחרים, שעברו את ההתמחויות שלהם. יש פה מחלוקת ויש פה ויכוח.

תמי סלע:


חשבתי שאתה מתייחס לקרימינולוגים.

משה (מוץ) מטלון:


לא, לא. לפסיכולוגים.

תמי סלע:


כי הפסיכולוגים כולם נכנסו לחוק.

שרה בן דוד:


אפשר להתייחס לפסיכולוגים?

היו"ר דוד רותם:


סליחה. אני רוצה להבין: למה אתם הופכים את סעיף 5? יש נוסח של סעיף 5, צריך לתקן בו סעיפים, ואתם הולכים והופכים בו את כל הסדר.

תמי סלע:


אה. מבחינת הסדר שהצענו?

היו"ר דוד רותם:


כן.

תמי סלע:


בגלל שחשבנו שפשוט, מבחינה כרונולוגית, עדיף ללכת קודם על החיוב ואחר כך על השלילה. קודם מה התנאים – מיהם בעלי המקצועות שיכולים להתמנות כמעריך מסוכנות, ואחר כך את התנאים השליליים, מי לא ימונה כמעריך מסוכנות.

היו"ר דוד רותם:


לא צריך לשנות חוק, כשלא צריך לשנות אותו. יש חוק, יש לו סדר מסוים, הוא חי, הוא בועט והוא נושם, ורוצים להוסיף בו סעיפים ולתקן, אבל לא צריך להפוך כל דבר רק בשביל להפוך אותו. 

תמי סלע:


ככה מתקנים את הסעיף, אבל אם תחליטו שאתם רוצים להישאר עם הנוסח כפי שהוא - - 

היו"ר דוד רותם:


אני הייתי נשאר עם הנוסח כפי שהוא. 

תמי סלע:


זו לא המחלוקת.

שרה בן דוד:


אפשר להתייחס לנושא של פסיכולוג, בבקשה?

היו"ר דוד רותם:


תכף נגיע לזה. 

תמי סלע:


בעצם, לגבי הקרימינולוגים הקליניים, זה מופיע בפסקה 4 – אין פה שינוי. אני רק רוצה להדגיש, שפה אין שינוי מהותי לעומת החוק שעבר ב-2006. גם שם נאמר קרימינולוג קליני ולא נכנסו – יש הרי טענות שעלו כבר. לא נכנסו הקרימינולוגים השיקומיים-חברתיים.

היו"ר דוד רותם:


אני רוצה לשנות את זה. אני רוצה שזה יהיה - - -

תמי סלע:


אבל, יש טענות לעניין הזה וצריך אולי לשמוע אותן.

היו"ר דוד רותם:


בואי נאמר ככה: אני רוצה שזה יהיה בעל תואר בקרימינולוגיה, ממוסד בארץ או בחוץ לארץ, או שיש עליו פיקוח על פי חוק הרישום של מקצועות הרפואה, או שהשר אישר אותו. ולא רוצה להיכנס לוויכוח קרימינולוג קליני או קרימינולוג מעשי, או כל הדברים האלה. בסופו של דבר שיקול הדעת הוא בידי השרים, את מי הם ממנים ואת מי הם לא ממנים, והם יכולים להחליט שבמקרים מסוימים כן רוצים למנות, במקרה אחר הם לא. אז אם זה אדם שיש לו תואר ממוסד שהוכר, שיש עליו פיקוח על פי החוק, אז אני לא צריך להגדיר להם בדיוק איזה קרימינולוג כן ואיזה קרימינולוג לא. 

רחל גוטליב:


לא, אבל עדיין – סליחה – עדיין יש שאלה איזה מסוגי המקצועות המוכרים מתאים שיהיו מעריכי מסוכנות. אני מציעה – ובזמנו, כשנחקק החוק, נפתחו כל מיני אופציות שנפסלו. למשל, גורמי חינוך. גם זה גורם, זה אדם בעל הכשרה מוכרת וכולי. הוא לא נכנס. קרימינולוג קליני הוא מקצוע שהוכר, ואנחנו משנים כאן, אם אני מבינה נכון, רק את הנוסח. 

תמי סלע:


כן. - - - למעשה, ההצעה של היושב ראש, שמדברת על קרימינולוג שקיבל רישוי מהמדינה, גם היא מגבילה את זה. 
רחל גוטליב:


אבל מה זה רישוי?

אלי אפללו:


רישוי לעסוק כקרימינולוג.

תמי סלע:


רישוי על פי חוק. 

היו"ר דוד רותם:


לעסוק כקרימינולוג. 

דנה קייזר:

יש הבדל בין תואר אקדמי לבין רישוי ממשרד ממשלתי?

היו"ר דוד רותם:


אני מדבר על רישוי.

דנה קייזר:

רק הקליניים יש להם רישוי.

תמי סלע:


בשלב הזה.

היו"ר דוד רותם:


בשלב הזה. ומה יקרה אם מחר גם לקרימינולוגים האחרים יתנו רישוי?

דנה קייזר:

אז יוסיפו אותם.

היו"ר דוד רותם:


אז צריך לתקן עוד. למה לי לתקן את החוק? 

משה (מוץ) מטלון:


לכאן כיוונתי בפסיכולוגים, אדוני.

היו"ר דוד רותם:


למה אני צריך לתקן על כל דבר את החוק? הרבה יותר נוח לי לקבוע מראש, שכאשר אנחנו מדברים על פסיכולוגים, עובדים סוציאליים וקרימינולוגים, זה כאלה שיש לגביהם רישוי, והם קיבלו את הרישוי. לא רוצה כל פעם לתקן. אחר כך יהיה – איך נקראים הקרימינולוגים השניים?

משה (מוץ) מטלון:

חברתיים.

היו"ר דוד רותם:


חברתיים. אז אני אצטרך - - 

קריאה:


יישומיים. 

היו"ר דוד רותם:


ליישומיים ולשיקומיים. כל פעם יהיה לי סיפור אחר. למה אני צריך את זה? אני רוצה לקבוע את התנאי. לגבי קרימינולוגיים – בעלי רישוי. 

קריאה:


מה זה בעלי רישוי?

היו"ר דוד רותם:


מה זה בעלי רישוי? זה כאלה שיש להם - - -

אלי אפללו:


מי שיש לו ממשרד הבריאות רישיון.

תמי סלע:


לאו דווקא ממשרד הבריאות. אם יהיה רישוי לקרימינולוגים החברתיים-שיקומיים ממשרד אחר?

היו"ר דוד רותם:


לא, לא. רבותיי, זה יהיה שיש להם רישוי על פי חוק. 

אלי אפללו:


על פי חוק. 

קריאה:


כן, אבל היום לקרימינולוגים קליניים יש רישוי על פי חוק?

היו"ר דוד רותם:


כן. 

קריאות:


כן, כן.

שרה בן דוד:


ליישומיים לא. 

משה (מוץ) מטלון:

אבל לאחרים אין.

היו"ר דוד רותם:


אז שיגישו בקשה וייכנסו לחוק. 

משה (מוץ) מטלון:

זו המחלוקת היום עם הפסיכולוגים. 

אלי אפללו:


למה לא נותנים להם?

היו"ר דוד רותם:


רבותיי, אני לא יודע למה לא נותנים להם, אני לא יודע אם הם ביקשו בכלל.

אלי אפללו:


נבדוק אם הם ביקשו או לא.

היו"ר דוד רותם:


עד כמה שאני יודע הם לא ביקשו בכלל.

אלי אפללו:


אולי תשאל.

דנה קייזר:


לא ביקשו ממשרד הבריאות. ממשרד הבריאות - - - ביקשנו  ממשרדים אחרים.

אלי אפללו:


למה לא ביקשתם ממשרד הבריאות?

קריאה:


ממשרד הרווחה.

דנה קייזר:

כי – לא יודעת. כיום יש על פי חוק - - -

היו"ר דוד רותם:


מקצועות רפואה זה לא משרד הרווחה. מקצועות רפואה – ואתם טוענים שאתם חלק ממקצועות הרפואה - - -

דנה קייזר:

לא. לא. גם עובדים סוציאליים לא ממקצועות הרפואה. 

היו"ר דוד רותם:


זה נכון. לכן הם לא בסעיף הזה.

קריאות:


- - -

דנה קייזר:

אנחנו טוענים שאנחנו קרימינולוגים שיקומיים - - -

היו"ר דוד רותם:


אז אם אני אכתוב לפי חוק – תחליט הממשלה איזה צד מטפל בזה. 

דנה קייזר:


כן. הכי טוב.

היו"ר דוד רותם:


רחל, אני אומר שההגדרה היא הרבה יותר כוללת. אני לא מתעסק באיזה קרימינולוגים. למה לי להתחיל פה עכשיו דיון של ארבעה ימים מה זה קרימינולוגים יישומיים ומה זה קרימינולוגים קליניים, כשלא אני ולא את נבין את זה גם בעוד ארבעה ימים. זה לא פסק דין, זה דבר רציני. אז למה לנו להיכנס לזה? אז אני אומר דבר נורא פשוט. יהיה כתוב "בעל תואר מוסמך בקרימינולוגיה מאת מוסד להשכלה גבוהה, ובעל תואר כאמור מאת מוסד מחוץ לישראל, ובלבד שהמוסד והתואר הוכרו בידי מי שמוסמך לכך על פי חוק, ובסוף יהיה כתוב: שקיבל רישוי על פי חוק. רישוי לעבוד במקצוע. קרימינולוג שקיבל רישוי. 

קריאות:

- - -

היו"ר דוד רותם:


רגע, רבותיי, רבותיי, אין פה שיחה. יש פה – אחד מדבר. 

רחל גוטליב:


כרגע, העיסוק של קרימינולוג חברתי או יישומי עדיין לא מוכר כרישוי. אנחנו עומדים, במשרד המשפטים, לכנס דיון שהתחילו בו כבר, על מנת לראות איך אנחנו ממסדים או באיזה תנאים ממסדים את ה – אולי, אם בכלל. זאת גם שאלה – את הקרימינולוגים היישומיים. מה שאתה מציע בעצם מקדים את העגלה לפני הסוסים.

היו"ר דוד רותם:


את צודקת, רחל, את צודקת. אני אוהב לשים את העגלה לפני הסוסים מסיבה אחת פשוטה: מדובר בסוסים עייפים כבר, ואם הם יצטרכו לסחוב את העגלה, היא לא תזוז. כשהם צריכים לדחוף את העגלה, זה הולך. לכן אני אני שם את העגלה לפני הסוסים. אני בא ואומר: רבותיי, כל קרימינולוג, לא מעניין אותי איזה סוג, שלמד, יש לו תואר ממוסד להשכלה שהוכר, ושיש לגביו רישוי, יהיה כשיר. היום יש – לגבי קרימינולוגים קליניים?

תמי סלע:


כן.

רחל גוטליב:


בלבד. 

היו"ר דוד רותם:


מצוין. 

רותי אלדר:


- - -

משה (מוץ) מטלון:

זה בדיוק מה שמדובר פה.

היו"ר דוד רותם:


תגידו, אני יכול ללכת?

משה (מוץ) מטלון:

לא, לא. 

היו"ר דוד רותם:


אתם יכולים לנהל את זה לבד. למה אני צריך להיות פה? תגיעו להסכמה, תבואו אלי אחר כך שאני יכול להצביע, אני אקבע זמן להצבעה. 


רחל, הדבר הוא נורא פשוט. היום זה חל על קרימינולוגים קליניים. מחר זה יחול על קרימינולוגים יישומיים. מה זה אכפת לי? אני כותב הגדרה רחבה, שתתפוס את כל מי שתוסיפו בעתיד. ולכם זה לא מפריע, כי היום אתם מקבלים את מה שאתם רוצים.

רחל גוטליב:


קצת מטריד אותי. אני מוכנה – ברשותך, אומרים לי כאן חבריי שזו הצעה טובה. אותי קצת מטריד - - -

היו"ר דוד רותם:


אני מתפלא. אני עכשיו לא יודע אם אני צריך להפסיק את הישיבה ולהיעלב - -

רחל גוטליב:


להפך. לא, להפך.

היו"ר דוד רותם:


את צריכה שחברייך יגידו לך שההצעה שלי היא הצעה טובה. אין בעיה, זה נרשם.

רחל גוטליב:


לא, אני אגיד לך למה אני קצת מוטרדת. רישוי לקרימינולוג יישומי, כמו, נגיד, לעובד הוראה, יכול להיות נכון – עצם העובדה שיש לו רישוי לא בהכרח תצדיק הוספתו לחוק הזה. זאת הבעיה. כי יכול מאד להיות שאנחנו נסדיר חוק שיסדיר רישוי של קרימינולוגיים יישומיים, אבל זה לא אומר בהכרח שהם מתאימים לעיסוק הזה. קרימינולוג קליני – כן. אבל – אולי כן. אז אולי נכתוב: רישוי לפי חוק זה.

היו"ר דוד רותם:


יוצא מן הכלל. בואי נאמר ככה: האם כל העובדים הסוציאליים מתאימים לעסוק בהערכת מסוכנות? 

רחל גוטליב:


אני לא הייתי כאן כשהחוק נחקק.

היו"ר דוד רותם:


לכן יש דרישות הכשרה ולכן יש מינוי של השרים.

רחל גוטליב:


נכון.

היו"ר דוד רותם:


אז כאשר אתם תעשו רישוי לקרימינולוגים יישומיים, ואתם תגידו: זה מתאים ל- א', ב', ג', אז השרים תהיה להם סיבה להגיד: רבותיי, אתכם אני לא ממנה כמעריכי מסוכנות, כי אתם לא מספיקים.

רחל גוטליב:


אז אם כך יש לי הצעה – הציעה עמית – ונראה לי שאולי זה מה שאתה הצעת ואני לא שמעתי. "שקבע השר". זאת אומרת: עצם העובדה שיש להם רישוי יהיה תנאי, אבל "שקבע השר".

רותי אלדר:


זה בסעיף קטן (ג).

רחל גוטליב:


לא, לא. 

רותי אלדר:

- - -

משה (מוץ) מטלון:

בסעיף קטן (א) זה מופיע.

רחל גוטליב:


לא, לא. מעריך מסוכנות יהיה אחד מאלה – אלה בעלי התארים שהוכרו - - -

היו"ר דוד רותם:


כן.

רחל גוטליב:


בעל תואר מוסמך בקרימינולוגיה – אפשר להשאיר אותו as is, או בעל תואר מוסמך אחר בקרימינולוגיה שהוא בעל רישוי, כפי שיקבעו השרים. או משהו כזה. כדי לתת אפשרות, מצד אחד, אולי כן לרשת אותם, אבל לא בהכרח - - -

היו"ר דוד רותם:


אין לי שום בעיה, אבל אני לא רוצה שיהיה כתוב: קרימינולוגיה יישומית, אלא יהיה כתוב: קרימינולוגיה, כפי שייקבעו השרים. כן, זה בסדר גמור. זו בדיוק הכוונה.

חלי גיא-אלדר:


לא, זה משהו שונה קצת.

קריאות:


- - -

היו"ר דוד רותם:


לא, אבל השרים, השר, מכיוון שנתנו פה בידי שר הבריאות או מי שהוא הסמיך לכך להכיר במוסדות, אז הם גם יהיו מוסמכים אחר כך להגיד: אנחנו מכירים בתארים קליני, יישומי וכל הדברים האלה. זאת אומרת: גם שם תהיה להם סמכות להכיר, זה לא אוטומטי.

חלי גיא-אלדר:


רק לצורך החוק הזה.

היו"ר דוד רותם:


לצורך החוק הזה, ודאי. 

תמי סלע:


זה באמת יוצר לי פה הבדל לא כל כך מוצדק, אולי, ברגע שקרימינולוגים מסוימים יקבלו רישוי לעומת עובדים סוציאליים, נגיד. ששם לא עשינו את כל האבחנות.

רחל גוטליב:


סליחה, זה לא שייך, כי יש פה החלטה מקצועית, שעובדים סוציאליים – אני מציעה, אני מסכימה עם חבר הכנסת, עם היושב ראש, שלא צריך לפתוח עכשיו את כל הדיונים שהיו בכנסת הקודמת. עובד סוציאלי נבחן – אושר. קרימינולוג קליני - - -

היו"ר דוד רותם:


לא, מה שאת אמרת זה לא נכון. אנחנו נדון ונפתח כל נושא מסיבה אחת פשוטה. כי אם אחר כך יעתרו לבג"ץ נגד החוק הזה, אז יגידו שלא ניהלנו דיון רציני אלא הכנסת הקודמת. אל תסבכי לנו את החיים. יש לנו מספיק צרות. 

רחל גוטליב:


אוקי. בסדר. אבל אני מציעה שנתמקד בנושא של הקרימינולוגים. אנחנו מוכנים לקבל את ההצעה.

שרה בן דוד:


סליחה, אפשר לבקש?

רחל גוטליב:


מי גברתי?

שרה בן דוד:


פרופ' שרה בן דוד, אני קרימינולוגית קלינית, הקמתי את המגמה החברתית-שיקומית בעוונותיי הרבים. אני לא אגיד את כל הדברים, אבל רבים שיושבים פה ומטפלים בעברייני מין היו תלמידים שלי.


אני רוצה לומר דבר אחד: שמענו כאן שני נוסחים להצעת החוק, הנוסח האחד, שאמרת בהתחלה – בעל תואר שני וכולי – אני חושבת שהוא צריך להישאר, ולא רק מי שהסמיך השר. כי אני חושבת שצריך לתת את ההגבלה של בעל תואר שני, ולא – צריך לתת איזשהן הנחיות, וזה הנוסח שאני - - -

היו"ר דוד רותם:


יהיו שני הדברים. יהיה גם זה וגם זה. 


טוב.

תמי סלע:


אם אין עוד הערות נמשיך בסעיף?

היו"ר דוד רותם:


סליחה רגע. אז אנחנו מוסיפים רופא מומחה בפסיכיאטריה ורופא מומחה בפסיכיאטריה של הילד והמתבגר. – מה אנחנו עושים בנושא של הפסיכולוגים?

שרה בן דוד:


אפשר להתייחס לנושא של הפסיכולוגים?

היו"ר דוד רותם:


רגע, עוד לא. קודם נשמע, אם יש, חברי כנסת, אחר כך משרד המשפטים. 

כן, אדוני. – רבותיי, יש פה יותר מידי רעש, ואני אפסיק אותו בעוד שנייה. מרגע זה כולם מוזהרים פעם שנייה. ובפעם שלישית זה בחוץ.

משה (מוץ) מטלון:


אדוני, אני העליתי את הסוגיה בפני היועצת המשפטית, אבל קיבלתי תשובה מניחה את הדעת שמשאירים את זה פתוח וזה כל פסיכולוג.

תמי סלע:


כרגע, לפי החוק, כל פסיכולוג יכול להיכנס לרשימה, אם הוא עומד בדרישות ההכשרה לפי החוק.

משה (מוץ) מטלון:


אם הוא עומד בדרישות שבתקנות. אין לי עם זה בעיה. פשוט העליתי בפניכן את הסוגיה של המאבק הקיים בין הפסיכולוגים הקליניים לכל השאר. אבל אם זה משאיר את זה פה פתוח אז אני - - -

היו"ר דוד רותם:


זאת אומרת: עדיף להיות עובד סוציאלי או פסיכולוג ולא רופא פסיכיאטר. כי רופא פסיכיאטר אנחנו דורשים רופא מומחה, ובפסיכולוג ועובד סוציאלי – כל אחד. והשאלה אם יש בזה היגיון.

תמי סלע:


צריך רק להגיד שלפי החוק, אין רופא פסיכיאטר שהוא לא מומחה בפסיכיאטריה, או בפסיכיאטריה של הילד והמתבגר. אלה שני הסוגים של רופאים פסיכיאטריים שיש, ולגבי פסיכולוג ועובד סוציאלי – עובד סוציאלי בכלל החוק לא מבחין  - - - 

היו"ר דוד רותם:


רגע, רגע. מומחיות – מומחיות זה הרי - - -

תמי סלע:


יכול להיות רופא.

חלי גיא-אלדר:


הפסיכיאטריה זו כבר המומחיות.

היו"ר דוד רותם:


יכול להיות רופא פסיכיאטר בלי להיות מומחה. לא?

תמי סלע:


לפי מה שאני יודעת – לא. אלה שני התארים שהחוק מכיר בהם לעניין רופא פסיכיאטר. לגבי עובד סוציאלי – החוק מכיר רק בעובד סוציאלי. כל ההתמחויות – זה קיים בתארים שניים, זה קיים באוניברסיטה, אבל החוק לא מכיר בזה. לגבי פסיכולוג – יש פסיכולוג רשום ופסיכולוג, באמת, מומחה – אני לא יודעת אם אני משתמשת במינוח הנכון, בדיוק, אבל לאור זה שבאמת כל עובד סוציאלי נכנס פה לחוק והלכו לפי מה שהחוק קובע, אז יהיה מוזר להגיד שפסיכולוג רשום לא יכול להיות ורק פסיכולוג מומחה, כי בכל זאת ההכשרה שפסיכולוג מקבל לעומת ההכשרה שעובד סוציאלי מקבל זו לפחות - -

אלי אפללו:


יש הבדל עצום.

תמי סלע:


הכשרה זהה אם לא מעבר לה, ולכן באמת הלכו על דרישות ההכשרה כמשהו שהוא - - - 

משה (מוץ) מטלון:


אבל התקנות יגדירו את זה, נכון?

תמי סלע:


התקנות כבר קובעות היום דרישות הכשרה מאד קפדניות.

חלי גיא-אלדר:


הכשרה וניסיון טיפולי.

היו"ר דוד רותם:


מי פה עובד סוציאלי? אני רוצה שמישהו יסביר לי מה היכולת, מה הידע, של עובד סוציאלי, לקבוע הגדרת מסוכנות.

דורון אגסי:

עובד סוציאלי – תלוי מאד מה ההתמחות שלו. למרות שאין התמחות במובן שאמרנו קודם, כמו פסיכיאטריה של הילד, אבל יש עובדים סוציאליים קהילתיים, שעסקו בעיקר בנושא של עבודה בקהילה, עם הקהילה, עם אוריינטציה יותר רחבה. בעיקר עובדים סוציאליים עובדים קלינית, טיפולית. וכיוון שההכשרה שלהם היא הכשרה רק בתחום של עבודה סוציאלית ולא כמו פסיכולוגים שעובדים ראשי ומשני. זאת אומרת: ראשי – פסיכולוגיה, משני – עוד תחום, עובדים סוציאליים עוסקים רק בעבודה סוציאלית ורק בטיפול, וכבר בטיפול בשטח מהתואר הראשון. מהתואר הראשון הם עוסקים בטיפול פרטני – אלה שהם לא קהילתיים – ומתמחים בטיפול פרטני.

היו"ר דוד רותם:


האם לא היה ראוי פה להוסיף, לגבי העובדים הסוציאליים – כמו שיש בחוק בתי הדין למשפחה, ששופט לא יכול להתמנות לבית משפט לענייני משפחה, אלא אם כן עסק ויש לו ידע וכדומה. זאת אומרת: באיזשהו מקום - - -

קריאה:


יש בתקנות.

היו"ר דוד רותם:


עזבי, אני לא אומר בתקנות. אנחנו פה קובעים תנאי כשירות בחוק. 

רינת וייגלר:


כל תנאי השירות פה קבועים בתקנות. 

דורון אגסי:


אבל זה כולם. גם פסיכולוגים – אם הוא לא ראה עברייני מין ולא טיפל בעברייני מין, זה לא יעזור לו, גם שום פסיכולוגיה קלינית. 

אסתי שדה:

- - - כל המקצועות האחרים.

תמי סלע:


יש בחוק, באמת, סעיף שמדבר "קיבל הכשרה מתאימה", אבל הוא לא מפרט יותר מזה. 

היו"ר דוד רותם:


הכשרה מתאימה זה לא מספיק לי. אני מדבר על ניסיון בעבודה. 

תמי סלע:


יש חוקים שאחד התנאים שהם כותבים הוא: בעל ידע מקצועי, רקע או ניסיון בתחומים הרלוונטיים.

היו"ר דוד רותם:


בדיוק. 

תמי סלע:


אז אפשר היה להוסיף – כרגע, בעצם, התקנות עונות על זה. אם תוסיף את זה כהוראה בחוק, לא תשנה בשטח, אבל היא תבהיר בחוק שבעצם לא מספיק להגיד הכשרה מתאימה.

היו"ר דוד רותם:


נכון.

תמי סלע:


אפשר לבוא ולהוסיף הוראה. אבל היא תהיה נכונה לכל בעלי המקצוע, לא רק לעובדים הסוציאליים. כפי שאמרו פה, גם פסיכולוג יכול להיות פסיכולוג חברתי.

היו"ר דוד רותם:


אני חושב להוסיף פה סעיף כללי. 

קריאה:


אפשר להוסיף את זה בסעיף קטן (א).

היו"ר דוד רותם:


סעיף כללי שאומר שהוא בעל מומחיות, רקע, ניסיון, בתחומים הנוגעים לעניינים אלה, או משהו כזה. 

תמי סלע:


להערכת מסוכנות. 

היו"ר דוד רותם:


להערכת מסוכנות, לעברייני מין.


כן, בבקשה. 

שרה בן דוד:


אני רוצה להעיר לגבי חוסר האיזון שיש בחוק, בהצעה. 

היו"ר דוד רותם:


את מדברת על הסעיף הספציפי הזה?

שרה בן דוד:


כן. או שאנחנו מגבילים ואנחנו אומרים: פסיכולוג. – הבן שלי, בעוונותיי, הוא ד"ר לפסיכולוגיה קוגניטיבית. בשום פנים ואופן אני לא ארשה לו לטפל בעבריין מין. 

היו"ר דוד רותם:


בן כמה הוא?

שרה בן דוד:


34. 

היו"ר דוד רותם:


לא בטוח שישאל אותך, אבל - - -

שרה בן דוד:


כן, אבל אני מבחינה – בתפקידי פה, אני אומרת: אלה – לא. או שאנחנו מגבילים – אנחנו מגבילים אצל קרימינולוג, אצל פסיכולוג ואצל עובד סוציאלי, או שאנחנו לא מגבילים. לא אצל קרימינולוג, לא אצל פסיכולוג ולא אצל עובד סוציאלי.

היו"ר דוד רותם:


הבנתי. אני לכן רוצה סעיף כללי.

רחל גוטליב:


אפשר מה שהציעה תמי. להוסיף, במקום רק הכשרה מתאימה, גם "בעל ניסיון". 

היו"ר דוד רותם:


כן. נכון. יש את זה בכל בתי הדין למשפחה. 

רחל גוטליב:


כתוב: כפי שייקבע בתקנות. ובתקנות יש דרישות מאד מחמירות בעניין הניסיון, לגבי כל בעלי המקצוע.

היו"ר דוד רותם:


כן, גברתי.

נעה הריס:

אני מנהלת את מרכז סיוע השרון, אני בעלת תואר שני במיניות האדם מאוניברסיטת פנסילבניה בארצות הברית, היתה לי את הפריבילגיה לעבוד עם פדופילים בכלא בארצות הברית, ואחד הדברים המשמעותיים ביותר בעבודה – לפחות עם פדופילים, שזה יותר הניסיון שיש לי – זו הכשרה במיניות האדם. אם המטפל או המטפלת אין להם רמת נוחות מסוימת לגבי מיניות, הם לא יכולים לטפל בעבריין מין. זאת אומרת: זה היום אחד התנאים הבסיסיים לטפל בעברייני מין, או אפילו לבדוק מסוגלות. 

היו"ר דוד רותם:


זה מופיע בתקנות.

נעה הריס:


אבל אין בארץ הכשרה. - - -

קריאות:


יש. יש הכשרה. 


 יש הכשרה כזאת?


כנראה זה נכלל בתוך הכשרה - - -

היו"ר דוד רותם:


אין בארץ הכשרה כזאת? 

נעה הריס:


אין היום בארץ תואר למיניות האדם.

היו"ר דוד רותם:


אז אנחנו יכולים אם כך להפסיק את הדיון, משום שאי אפשר בלי זה, ואין, אז אנחנו יכולים ללכת וחבל על החוק. 

שרה בן דוד:


יש לימודי תעודה. 

קריאה:


יש לימודי תעודה.

שרה בן דוד:


יש כאן כמה אנשים שלמדו לימודי תעודה.

חיים איילון אילוז:


אפשר הערה?

היו"ר דוד רותם:


כן.

חיים איילון אילוז:


אתה שאלת – ואני מסכים עם דברייך – אני ד"ר לעבודה סוציאלית ואני לא מתאים.

היו"ר דוד רותם:


אוקי, לכן הכנסתי את הסעיף, לא צריך לחזור.

חיים איילון אילוז:


אני אומר: יש לימודי תעודה בארץ.

היו"ר דוד רותם:


אז הכנסנו את זה. בסדר גמור. 

תמי סלע:


סעיף קטן (ד)(1) מונה, באמת, את התנאים השליליים: לא ימונה אדם כמעריך מסוכנות אם התקיים לגביו אחד מאלה - - -

שרה בן דוד:


סליחה, לא הבנתי מה נסגר. האם יהיה כתוב - - -

היו"ר דוד רותם:


את תראי בסוף את החוק אז תביני מה נסגר.

שרה בן דוד:                     


ואז אני אוכל להעיר, אם יהיו לי השגות?

היו"ר דוד רותם:


כן, בוודאי.

תמי סלע:


בסעיף של ההכשרה המתאימה, כפי שייקבע בתקנות, תהיה התייחסות גם לידע מקצועי וניסיון שצריכים להיות לאותו אדם, כפי שייקבע בתקנות.

חלי גיא-אלדר:


כפי שייקבע בתקנות. 

תמי סלע:


את הנוסח הסופי נכין לפני הישיבה הבאה ונעלה אותו לאתר. 


אני מניחה שהידע המקצועי, הניסיון וההכשרה – אולי לא נסתפק במילה "מתאימה", ונדבר על עברייני מין והערכת מסוכנות. כלומר, כשני תחומים שהדברים צריכים להתייחס אליהם.

היו"ר דוד רותם:


כן, בוודאי.

תמי סלע:


"(ד)(1) לא ימונה אדם כמעריך מסוכנות אם התקיים לגביו אחד מאלה - - -" – למעשה, הדברים האלה מופיעים היום בתקנות. לא בדיוק בניסוח הזה, אבל בתקנות יש בסיס לא למנות אדם בגלל שהוא הורשע בעבירה שמפאת מהותה, חומרתה ונסיבותיה הוא לא ראוי להיות מעריך מסוכנות, או שקיימות נסיבות אחרות שבשלהן הוא לא ראוי.

היו"ר דוד רותם:


אני רק מבקש למחוק את המילים: "או שהוגש נגדו כתב אישום בעבירה פלילית שמפאת - - -" חזרת החפות היא עדיין ערך חוקתי במדינת ישראל. אתם פה עושים הרחבה, הרחבה, הרחבה. בואו נאמר ככה: למרות שבחוק לא כתוב, אבל ברגע שמוגש נגדי כתב אישום אני לא יכול לכהן כשר. זה קבעו בבניין ממול. אחר כך אתם רוצים שכשיוגש כתב אישום אז אדם לפי חוק לא יוכל לקבל עבודה, ואנחנו כבר שמענו על מקרים שהוגש כתב אישום ואדם יצא זכאי.

קריאה:


נכון.

היו"ר דוד רותם:


ואז, בינתיים, פסלתי אותו.


עכשיו, מכיוון שיש לשרים שיקול דעת את מי למנות את מי לא למנות, אז אני לא אכתוב בחוק שהוגש כתב אישום. הרי ראיתי שגם היה רעיון ש"נפתחה חקירה". את מבינה? אני מכיר כמה אנשים שאם היו קובעים שאי אפשר להיות שר אם נפתחה נגדך חקירה, אז הם עשר שנים או 11 שנים לא היו יכולים להיות שרים.

תמי סלע:


אם אפשר רק להעיר, רק להדגיש אולי, שיהיה ברור מה היה בהצעה המקורית, מה השינויים.

היו"ר דוד רותם:


בהצעה המקורית היה שנפתחה חקירה.

תמי סלע:


בהצעה המקורית היה או הורשע, או שנפתחו הליכים פליליים, שזה הוגדר מתחילת החקירה. אנחנו באמת צמצמנו את זה להגשת כתב אישום בשלב יותר מבוסס. עוד דבר שהוספנו - - 

היו"ר דוד רותם:


ואנחנו נצמצם עוד יותר. הנה, נשמע מה יש לסנגוריה להגיד. מה?

חגית לרנר: 


אנחנו מסכימים, רק – ודאי פוגע בחזקת החפות.

היו"ר דוד רותם:


עם מה אתם מסכימים?

חגית לרנר:


עם עמדת היושב ראש.

היו"ר דוד רותם:


אז זהו, שיהיה לי על מישהו להיתלות.

קריאה:


הוא ידע, כשהוא שאל.

תמי סלע:


רק עוד דבר שהצענו להוסיף כדי לשמוע התייחסות לעניין הזה, זו קובלנה – הרשעה בעבירה משמעתית, וגם כללנו הגשת קובלנה, שזה השלב המקביל לכתב אישום בהליך פלילי, אבל באופן כללי הרעיון של הרשעה בעבירה משמעתית – במיוחד במקצועות האלה, שהם נתונים לדין משמעתי - - -

היו"ר דוד רותם:


הרשעה כן, הגשת כתב אישום לא. 

קריאה:


וגם לא קובלנה.

תמי סלע:


ורק אולי עוד להעיר, שהסעיף של נסיבות אחרות שבשלהן אין הוא ראוי, כמובן, יוכל לכלול גם מצבים של הגשת כתב אישום.

היו"ר דוד רותם:


בנסיבות האלה הכל יכול להיות. רק שמישהו ינמק את זה.

רחל גוטליב:


אני, בדרך כלל, מסכימה עם מה שאתה אומר. כלומר: התייחסות לעבר הפלילי של אדם ככלל צריכה להיות לעבירות שהוא הורשע בהן. ככלל. אבל יש נסיבות שבהן ראוי להתייחס גם למצב של הליכים תלויים ועומדים בכתב אישום, בעבירות שנוגעות לעניין.  

היו"ר דוד רותם:


רחל, את צודקת. לכן יש לכם נסיבות אחרות שבגינן החליט השר שלא למנות.

רחל גוטליב:


כן, אבל אם המחוקק אמר את דברו באופן כל כך נחרץ – שלא כמו במקומות אחרים, כמו שאתה מנית – שרק הרשעה, יטען הטוען שהשר איננו יכול - - -

היו"ר דוד רותם:

לא, לא. סליחה. הרשעה – אין לשר שיקול דעת. אתה לא יכול להיות. בכל דבר אחר, בנסיבות, יש לו שיקול דעת. ההבדל הוא בין איסור מוחלט לבין שיקול דעת. 

רינת וייגלר:


לא, השאלה אם זה לא יפורש – סעיף הסל - - -

היו"ר דוד רותם:


רגע, רבותיי. אחד אחד מדברים.

רינת וייגלר:


אכן, לשרים יש סעיף - - - שמאפשר לשרים לשקול נסיבות שונות שיש בהן כדי להשפיע על המינוי ולהחליט שלא ממנים. השאלה היא האם העובדה כאן, שיש הסדר, שיש קביעה ספציפית, שאומרת הורשע, לא יפורש כהסדר שלילי לעניין של יכולת השרים להפעיל את שיקול דעתם ולהגיד: אנחנו מפרשים גם הגשת כתב אישום. או לא אנחנו מפרשים – בנסיבות האלה הגשת כתב אישום מונעת מאתנו למנות.

היו"ר דוד רותם:


היא לא מונעת. כאשר האדם מורשע, זה מונע מהם למנות אותו. אין להם שיקול דעת. גם אם הם יעמדו על הראש ויגידו שהם רוצים אותו – הם לא יכולים. כאשר כל דבר אחר, יש להם שיקול דעת לפי הנסיבות. כי אחרת – בואי נגיד שאני מכניס גם את הנושא של הגשת כתב אישום, אז בעצם אני צריך למחוק את הסעיף של שיקול הדעת.

רינת וייגלר:


טוב, שיקול הדעת נוגע להרבה נושאים. בכל מיני נושאים.

היו"ר דוד רותם:


סליחה. יבואו ויגידו, באותה דרך פרשנות שלך: המחוקק בא ואמר: אלה המקרים שלא, אז רק שמה הם יכולים להפעיל שיקול דעת. בכל מקרה אחר, הם חייבים למנות. זה לא קשור. לכן אני אומר: הם יוכלו – מקסימום, מישהו יפנה בעתירה נגדם, הם יצטרכו לבוא ולהסביר. להגיד: רבותיי, זה לא רק שהוגש כתב אישום, אלא עיינו בחומר הראיות, ראינו מה יש נגדו או קיבלנו חוות דעת ולכן החלטנו. זה הכל. אבל אני לא מוכן להכניס בחוק שהגשת כתב אישום תפסול איזשהו אדם לאיזשהו תפקיד. זה מתאים גם למה שאני אומר בנושא של - - -

עו"ד טל פז-מזרחי:


אדוני, צריך לשים לב ש-אני לא בטוחה שזה ייכנס לסעיף קטן (ג), כיוון שאם יש לו הרשעות, לראות רק הרשעות – הוא לא יוכל לראות תיקי מב"ד שנפתחו לגבי אותו בן אדם.

היו"ר דוד רותם:


כן, אין שום ספק שלא. מה זה תיקי מב"ד? את יכולה להסביר לי מה זה תיקי מב"ד?

עו"ד טל פז-מזרחי:


תיקי מב"ד זה עדיין בשלב, למשל, שהוגש נגדו כתב אישום בעבירת מין. אצלנו זה יופיע כתיק ממתין לבירור דין (מב"ד) וכשאתה אומר - - -

היו"ר דוד רותם:


כן. גם כשנפתחה חקירה אצלכם זה יהיה תיק מב"ד.

 עו"ד טל פז-מזרחי:


נכון, אבל - - -

היו"ר דוד רותם:


וגם תיק ש- אצלכם, אחרי כמה שנים סוגרים את התיק?

קריאה:


לא סוגרים.

עו"ד טל פז-מזרחי:


תלוי אם הוא יועמד לדין או לא. 

היו"ר דוד רותם:


לא, לא, לא. לא עמד לדין. אבל עד שיחליטו שסוגרים את התיק ויוציאו אותו - - -

עו"ד טל פז-מזרחי:


הוא עדיין יהיה מב"ד, בסדר - - 

היו"ר דוד רותם:


הרי זה בדיוק העניין.

עו"ד טל פז-מזרחי:


אבל הוא לא יוכל להיכנס לסעיף קטן (ג). זה מה שאני אומרת. אז הם לא יוכלו לבחון את זה, לפי מה שאתר אומר.

היו"ר דוד רותם:


הוא לא יוכל לבחון את זה כי אתם לא תוכלו לתת לו מב"דים?

עו"ד טל פז-מזרחי:


בדיוק.

היו"ר דוד רותם:


אני אגיד לך משהו: אתם תיתנו לו מב"דים בכל מקרה, מסיבה אחת פשוטה: בדיון אחר פה גילו לי שאתם לא יכולים, בגלל התוכנה שלכם, להוציא אתה המב"דים. זה מוציא את כל הגיליון.

עו"ד טל פז-מזרחי:


אבל הוא אמור להשתמש רק במה שהוא זכאי ולא לעבור על חומר.

היו"ר דוד רותם:


אבל אתם, אפילו אין לכם – ישבה פה אחת מהמשטרה ואמרה שאתם אפילו לא מסוגלים לחתוך את הנייר.

תמי סלע:


אבל אני רוצה גם להפנות את תשומת הלב לפסקה (2), שאני חושבת שיכולה לתת תשובה לחלק מהעניין, כי היא אומרת שאם היו תלויים ועומדים נגדו הליכים, אז יש שיקול דעת, בעצם, לשרים, לדחות את ההחלטה בעניין המינוי. אז קודם כל זה אומר שהם זכאים למידע על הליכים תלויים ועומדים - -

עו"ד טל פז-מזרחי:


כן. זה בסדר.

תמי סלע:


ודבר שני, זה אומר שזה שיקול רלוונטי כבר מתחילת החקירה לעניין המינוי. אף אחד לא יוכל להגיד שזה לא שיקול רלוונטי. בכלל, נראה לי שאם הוגש כתב אישום בעבירת מין חמורה, יהיה מאד קשה לבוא ולטעון שזה לא שיקול ענייני לעניין מינוי של אדם כמעריך מסוכנות. כלומר, שכשהחוק אומר הרשעה, זה לא שיקול רלוונטי. 

עו"ד טל פז-מזרחי:


זה ייכנס לשתיים.

רותי אלדר:


בשתיים זה נכון, אבל אז להוריד פסקאות (א) ו-(ב).

קריאות:


- - -

עו"ד טל פז-מזרחי:


סעיף (2) באמת מפנה לסעיפים קטנים (א) ו-(ב), כך שזה מתייתר, כל הנושא של - - -

קריאות:


אנחנו נעשה התאמה.


כשזה יהיה מותאם זה יהיה - - -


תמי, אולי כמו סעיף הסעד, לכתוב: רשאים שלא למנות ולא רשאים רק לדחות את המינוי, כי כאן זה מגביל אותם.

היו"ר דוד רותם:


מה ההבדל? הרי הם דוחים את המינוי. לא, ככה: אם הוא הורשע, אז הם לא יכולים למנות אותו. אם הוא זוכה – שימנו אותו.

קריאה:


אם זו הסיבה היחידה שלא מינו.

תמי סלע:


אז זה סעיף קטן (ד). בעצם אנחנו, לפי ההחלטה, מורידים את עניין כתב אישום או קובלנה, משאירים את השאר.

משה (מוץ) מטלון:

רק הרשעה?

היו"ר דוד רותם:


כן, רק הרשעה.

תמי סלע:


ופסקה (2) הקראתי אותה, על עניין דחיית ההחלטה עד שההליכים מסתיימים - - -

קריאה:


צריך להוריד את פסקאות (א) ו-(ב).

היו"ר דוד רותם:


לא, זה לא יכול להיות הליכים כאמור בפסקאות (א) ו-(ב). מה זה יהיו תלויים ועומדים?

תמי סלע:


תהליכים ועבירות.

היו"ר דוד רותם:


אז צריך להתאים את זה, כי פה אני מדבר רק על הרשאה.

תמי סלע:

תהליכים ועבירות. עבירה שמפאת חומרתה, נסיבותיה וכולי – סעיף קטן (ה): "השרים רשאים לבטל מינוי אם חדל להתקיים בו תנאי מן התנאים לקבלת המינוי" – לבטל מינוי של אדם, צריך להגיד – סעיף קטן (ו) – "היו תלויים ועומדים כנגד מעריך מסוכנות הליכים ועבירות כאמור בסעיף קטן (ד)(1) (א) או (ב), רשאים השרים להתלות את מינויו - - -"

חלי גיא-אלדר:

לא.

תמי סלע:


 זה (א) או (ב) כי זה משמעתי ופלילי, אבל פשוט רק הרשעה.

חלי גיא-אלדר:


אנחנו פשוט צריכים לסדר את זה אחרי כן.

תמי סלע:


"רשאים להתלות את מינויו עד לסיום ההליכים נגדו" – רצינו פה לעשות אבחנה בין מצב של מינוי מלכתחילה, לקראת מינוי, לבין מצב שאדם כבר קיבל את המינוי ואז מתקבל מידע לגבי הליכים שנפתחו נגדו, שזה לא יביא לביטול אוטומטי כפי שעלה מהסעיף הקודם של המינוי, אלא שאפשר יהיה בינתיים, אולי, לא לתת לו חוות דעת, להתלות את המינוי. מי שמופיע בחוקים מסוימים.


סעיף קטן (ז) – בעצם מבוסס על חקיקה חדשה בתחום של ביטול או התליה של מינויים. "החלטת השרים בעניין ביטול או התליה של מינוי לא תינתן אלא לאחר שניתנה למעריך המסוכנות הזדמנות להביא את טענותיו בפניהם.

היו"ר דוד רותם:


אז בכל מקרה יש דרך להשיג על ההחלטה הזאת. נכון? זה או - - - או עתירה לבג"ץ.

תמי סלע:


נכון. 

חלי גיא-אלדר:


לדעתי זו החלטה מנהלית.

היו"ר דוד רותם:


אין פה מצב שמישהו יכול לפרש את החוק שאומר שאין - - -

חלי גיא-אלדר:


שזה סופי ללא עוררין? לא. 

תמי סלע:


לא, אבל פה זה בג"ץ.

רחל גוטליב:


זה בג"ץ כשהם לא מתאימים.

תמי סלע:


יכול להיות שצריך לחשוב על זה. כי בתחום של הסדרת העיסוק, הרוב הולך היום לבית משפט לעניינים מנהליים.

היו"ר דוד רותם:


אז אולי צריך לכתוב פה שזה ילך לבית משפט לעניינים מנהליים, כי בג"ץ ממילא עסוק מאד ואי אפשר - -

רותי אלדר:


ואז כדאי כבר זה- כי ממילא זה יגיע עוד מעט לתיקון וזה לא יהיה.

היו"ר דוד רותם:


להעמיס עליו יותר. 

חלי גיא-אלדר:


כן, זה נכון. זה ממילא יגיע לתיקון אחרי כמה זמן.

תמי סלע:


נוסיף את זה שם, בתוספת. יש גם ככה עיסוק בנושא הזה.

היו"ר דוד רותם:


טוב. רבותיי, יש הערות לסעיף?

חגית לרנר:

לי יש הערה לסעיף. ראיתי שהוועדה הכניסה את ההערה שלנו לסעיף 9 לחוק, למרות שנראה לי יותר נכון לדון בזה כאן.

משה (מוץ) מטלון:

מה זה 9?

חגית לרנר:


הסנגוריה העירה כבר ב-2008, שאחד הקריטריונים שנהוגים היום במשרד הבריאות לתת לאדם רישוי או הכשר להיות מעריך מסוכנות, זה התחייבותו שהוא לא ייתן הערכות מסוכנות במקרים שבהם צפוי שתינתן הערכת מסוכנות על ידי המדינה. בעצם, נוצר איזה סוג של היררכיה שאומר: מעריכי מסוכנות נותנים אך ורק הערכות מסוכנות עבור המדינה, ואם רוצים הסנגוריה כגוף או סנגור פרטי להגיש הערכת מסוכנות נוגדת, או להגיש חוות דעת נוגדת, הם לא יכולים לפנות למי שקיבל היתר להיות מעריך מסוכנות. והמצב הזה זה מצב שהעלינו לדיון - - -

היו"ר דוד רותם:


איפה זה נמצא?

קריאה:


אבל מה זה קשור לכאן?

חגית לרנר:


זה לא נמצא, זה לא כתוב. אבל זה – זה לא כתוב בתקנות, זה לא נמצא בשום מקום. אנחנו יודעים שכל אדם שפונה להיות מעריך מסוכנות, מתבקש לחתום על התחייבות, שהוא לא ייתן הערכת מסוכנות עבור סנגוריה. 

היו"ר דוד רותם:


זה מה שנקרא בעברית: המכון לרפואה משפטית.

חגית לרנר:


לא יודעת איך זה נקרא בעברית. יש המלצה של שלושה משנים של היועץ המשפטי לממשלה, שאומרים שאין עם זה שום בעיה. אני אומר: כשהתחילו לדון בעניין, אנחנו אמרנו שלדעתנו הדרך הנכונה היא שיהיה פול של מעריכי מסוכנות, שיוכלו לתת חוות דעת של הערכות מסוכנות לשני הצדדים, כמובן בלי ניגוד עניינים בהקשר לתיק מסוים. אבל אם אני כסנגוריה רוצה להגיש הערכת מסוכנות נוגדת לבית המשפט, אני הייתי רוצה לבוא לאיש מקצוע שאני יודעת שמשרד הבריאות העריך אותו כאיש מקצוע נכון וראוי שעבר את כל התנאים והכל, ולדעת שאני עובדת עם מישהו שהוא מקובל וראוי. היום המצב הוא, שגם אנשים שעומדים בכל הקריטריונים הקבועים בתקנות, ועל פניו נראה שהם היו ראויים להיות מעריכי מסוכנות, אם הם חושבים בקריירה שלהם לתת הערכות מסוכנות עבור הסנגוריה, הם מנועים להיות מעריכי מסוכנות על פי חוק. 

המצב הזה, להערכתנו, הוא פסול משני דברים. אחד, זה העניין של חופש העיסוק של מי שראוי להיות מעריך מסוכנות, שזה פחות העניין שלי, אבל מבחינת בתי המשפט מה שהוא עושה – הוא עושה מין סוג של היררכיה שהיא ממש מלאכותית. היום מה שקורה: לפני בית המשפט יש הערכת מסוכנות של מעריך מסוכנות על פי חוק, ויש חוות דעת לעניין המסוכנות של האנשים שעובדים עם הסנגוריה, שיכולים להיות לא פחות מוכשרים, לא פחות מלומדים, לא פחות בעלי כשירות וניסיון מקצועי. אבל אז באים בתי המשפט, והרבה פעמים גם באה הפרקליטות – ואפילו באים מומחי מב"ן, ואומרים: סליחה. מצד אחד יש הערכת מסוכנות ומצד שני יש סתם חוות דעת. ונוצר איזה סוג של היררכיה שאפילו לא מסתכלת על הכשירות של אדם שכתב את אותה חוות דעת, אלא מסתכלת על ההגדרה הפורמאלית, שהיא בעצם נוצרת בצורה לגמרי לגמרי מלאכותית. והעניין הזה – אנחנו נשמח אם הוועדה תהיה מוכנה לדון בו. הוא בוודאי מקשה מאד על עבודת הסנגוריה בשנים האחרונות.

היו"ר דוד רותם:


אני אגיד לך. אני בהחלט מבין את מה שאת אומרת, ותאמיני לי שאני אפילו מזדהה עם זה, כי אני תמיד היו לי בעיות. תמיד היה לי ככה: היה לי את המכון לרפואה משפטית מצד אחד, וכשחיפשתי מומחה לא יכולתי להשיג, כי אף אחד לא רצה לתת חוות דעת, עד שחן קוגל פתח את המשרד שלו. אבל מצד שני, יש בעיה עם זה, כי אם אני עושה פול כזה של מעריכי מסוכנות, ואת פנית למישהו והוא נותן הערכת מסוכנות והוא אומר: האיש לא מסוכן, ואחר כך האיש ביצע עוד עבירה

דנה קייזר:


זה יכול לקרות במרכז.

היו"ר דוד רותם:

אז אומרים לאיש הזה: חביבי, אתה גמרת את הקריירה שלך. 

חגית לרנר:


קודם כל, אם זה הקריטריון, זה יכול לקרות גם לגבי מעריך מסוכנות היום. אם מעריך מסוכנות היום קובע שאנשים הם מסוכנים - -

דנה קייזר:

אבל כל מעריך מסוכנות תמיד ייתן מסוכנות נמוכה. 

חגית לרנר:


הם לא קובעים שלא מסוכן, זה לא נכון.

היו"ר דוד רותם:


זה בדיוק העניין.

חגית לרנר:


- - -


אבל גם מעריך מסוכנות, גם כל מי שיושב מסביב לשולחן וקיבל היתר להיות מעריך מסוכנות, יכול לטעות. מה המשמעות של טעות – זה משרד הבריאות צריך להחליט. לפחות זה מפוקח.

היו"ר דוד רותם:


אוקי. אנחנו נעסוק בזה. אני מבטיח לך. 


האוצר – מה סוכם בקשר לתקציבי משרד הבריאות לגבי החוק הזה?

רועי כפיר:

להבנתנו, משרד הבריאות, בדיון לוועדת שרים, לא נקב באותן עלויות שהוא מעניק כרגע, ואי לכך, ולאור הגמישות שיש למשרד הזה בתקציבו, אנחנו מציעים למשרד שאם הוא מעוניין לקבל איזה תוספות תקציב לשנה הבאה, הדבר יעלה בסדר העדיפויות שלו בדיוני התקציב.

היו"ר דוד רותם:


מר אהד רייפן, אני רוצה להגיד לך - -

אהד רייפן:


היו הרבה מאד הכנות לחקיקה הזאת, וראייה מאד ברורה לזה זה שכל המשרדים הרלוונטיים כמעט – משרד הרווחה, היתה גם התדיינות מול משרד המשפטים – באו לפני ועדת שרים, וסגרו הסכמים תקציביים על הנושא הזה. והנושא מסוכם עם שר הרווחה, הנושא מסוכם עם השב"ס, והנושא מסוכם עם משרד המשפטים. 

היו"ר דוד רותם:


בדקת את הנתונים?

אהד רייפן:

חד משמעית כן. 
היו"ר דוד רותם:


חד משמעית? כי אני קיבלתי מכתב מן הממונים עליכם, שמשרד המשפטים בכלל לא ביקש כסף והיה צריך לסכם אתו.

רחל גוטליב:

נכון. זה היה הסיכום. הסיכום היה שהוא לא קיבל.

דפנה ביינוול:


נו, אז זה אומר שלא צריך?

היו"ר דוד רותם:


לא. השאלה היא רק אחת ויחידה: אני קיבלתי מכתב ממשרד האוצר, שככה: משרד המשטרה – ביטחון פנים – כבר קיבל את הכסף שלו. ומשרד הרווחה כבר קיבל חלק מהכסף שלו.

אהד רייפן:


קיבל חלק מהכסף, ויקבל - - - את היתר.

היו"ר דוד רותם:


מה זה היתר? הרי החוק הזה מדבר על עשרות מיליונים כל שנה. ואם אתם מתכוונים להגיד לי אחר כך, שבתוך התקציב של משרד הרווחה, שילכו לחפש מאיפה הם לוקחים את הכסף, תגידו לי את זה עכשיו כי אני מפסיק ברגע זה את החקיקה.

אהד רייפן:


יש סיכום שחל גם על משרד הרווחה וגם על משרד האוצר על 13  מיליון שקלים לחוק הזה.

היו"ר דוד רותם:

לשנה?

דורית ואג:


לשנה?

אהד רייפן:

לשנה.

היו"ר דוד רותם:

ובשנה הבאה?

קריאה:

לכל שנה.

היו"ר דוד רותם:

כל שנה. רק שנייה, אתה אומר לי את זה באופן פורמאלי: אתם משרד האוצר תתקצבו בתקציב משרד הרווחה כל שנה 13 מיליון שקל צבוע לחוק הזה.

אהד רייפן:

כן, כשיועבר החוק במלואו זה התקציב. זה יהיה בשלבים.

היו"ר דוד רותם:

יפה, עכשיו המשרד לביטחון פנים.

אהד רייפן:

רגע, רק חשוב לי להגיד, שזו בעיה מאוד ברורה. לגבי משרד הבריאות – כל הדרישות האלה באו באופן מסודר ממשרד הרווחה בפני ועדת שרים לחקיקה. על בסיס זה ולאחר הסיפור הזה גיבשנו את הנקודה עם משרד האוצר לגבי הצעת החוק ומשרד הבריאות, למיטב הבנתי, לקראת הדיונים בוועדת השרים לא העלה דרישה כלשהי. בניגוד למשרדים האחרים, לא העלה דרישה כלשהי. היום, בדיונים בכנסת, הוא נזכר לבקש דרישות תקציביות. מעבר לזה, שזו התנהגות - - -

היו"ר דוד רותם:


קלוקלת ביותר. תפטרו אותם. נו, מה אתם רוצים ממנו?

אהד רייפן:

לא, זה - - - להתנהלות של - - - בדיונים התקציביים בין משרד האוצר  ובין המשרדים השונים יש שיטות עבודה מאוד ברורות. יש דיוני תקציב כל שנה שבהם נקבע התקציב לשנה הבאה. המשרד עושה סדרי עדיפויות מה הוא רוצה ומה הוא לא רוצה וכך נקבעת המסגרת התקציבית של המשרד. משרד הבריאות לא עשה את זה ועכשיו אין לנו שום בעיה שיעשה את זה לקראת דיוני תקציב 2011-2012 שזה דיון בשבועות הקרובים.

היו"ר דוד רותם:

טוב, משרד הבריאות.

שרונה עבר-הדני:

שוב. לא יכולה – בתור אחת מהלשכה המשפטית – אני לא מעורבת בדיונים תקציביים, אז אני לא יכולה לדעת אם התרשלנו או לא התרשלנו.

אהד רייפן:

לא, אני לא טוען שהתרשלו. זה לא.

היו"ר דוד רותם:

לא התרשלתם, אתם פשוט לא עשיתם את העבודה שלכם. להתרשל פירושו שצריך לעשות משהו, כשלא עושים לא מתרשלים. מה שכן, תרשמי לך בבקשה להעביר את זה למי שצריך, שצריך לדרוש בדיוני תקציב, ואני מבטיח לך שאתם תקבלו. ואני אגיד לך גם למה. כי אני הודעתי לשר האוצר ולשר הרווחה שברגע שאני לא אקבל התחייבות כספית החוק הזה נעצר. ומכיוון שיש כמה שרים שנורא חשוב להם שיהיה כתוב בעיתון שהם קידמו את החוק הזה, אז ברגע שאני מוציא הודעה הפוכה שהם לא מקדמים את החוק הזה כי הם לא דואגים לתקציב, הם רצים לעבוד.

שרונה עבר-הדני:

הדרישות הועברו, גם אם באיחור, אין חולק. גם החבר שדיבר פה מאשר שהדברים הועברו ואת הדיונים התקציביים. השנה החוק, ההצעה הממשלתית, ספק אם תיכנס לתוקף בכל מקרה. אנחנו כבר בדיונים.

היו"ר דוד רותם:

מה זה? לפי המוצע זה בעוד שנתיים.

שרונה עבר-הדני:
 אז ב-2010 זה לא ייכנס לתוקף. 

היו"ר דוד רותם:


לא בטוח. כשנגיע לסעיף הזה אני עוד מסוגל לשנות, בעתיד.

שרונה עבר-הדני:

יכול להיות. אם נספיק עד סוף השנה לסיים את החקיקה ייתכן שזה יכנס לתוקף השנה.

היו"ר דוד רותם:


אם נספיק עד סוף השנה? יש לנו בעוד חודשיים, חודשיים של פגרה שאנחנו נדון בחוק הזה יום יום.

שרונה עבר-הדני:

זה עדיין לא מביא  אותו לסיום עד סוף השנה.

היו"ר דוד רותם:

אנחנו נגמור אותו עד סוף השנה.

שרונה עבר-הדני:

דיוני התקציב של 2011 מתקיימים כבר עכשיו.

היו"ר דוד רותם:

אז תתחילו לחשוב כמה כסף אתם צריכים. תראי, המשטרה כבר, המשרד לביטחון פנים - - -

שרונה עבר-הדני:

הבקשות הוגשו ואני חייבת לציין שבסופו של דבר זה- - - 

היו"ר דוד רותם:

משרד הביטחון קיבל לחשבון עשרה מיליון שקל. 

או.קי. כן, רבותיי,  סעיף 6.

תמי סלע:


סעיף 6 הוא הסעיף שקובע באיזה שלבים - - -

שרה בן דוד:


אני רוצה במילה להתייחס לדבריה של דוקטור חגית לרנר, במילה אחת.

היו"ר דוד רותם:


לא צריך. שמעתי את מה שהיא אמרה, זה לא  לדיון עכשיו ולא צריך להתייחס לכל מה שנאמר.

תמי סלע:


נחזור לזה.

שרה בן דוד:

טוב, נחזור? כי זה חשוב.

תמי סלע:

כן, נחזור לזה.

שרה בן דוד:

צריך לשנות מילה - - - 

דנה קייזר:


הערכת מסוכנות – כי אז הייתה לי עוד הערה אחת, אם אפשר.

תמי סלע:

אנחנו עוברים לסעיף 6 שגם הוא עוסק בהערכת מסוכנות, אז השאלה לעניין ההערה.

דנה קייזר:

לעניין אנשי המקצוע, מעריכי המסוכנות, עוד קודם לכן, אם אפשר. לעניין ההכשרה.

תמי סלע:


עניין ההכשרה זה 5.

דנה קייזר:

אז בכמה מילים, התקנות של החוק קובעות היקף שעות ניסיון והיקף שעות פרקטיקה שצריך להגיש. בבואו של אדם להגיש מועמדות להתמנות כמעריך מסוכנות הוא צריך להציג הוכחות על ניסיון. עכשיו גם אין חולק שאם נסתכל על תקנות של חוקים אחרים התקנות כאן הן מאוד מחמירות. 


נוצר מצב אבסורדי שבו אדם שסיים את התואר השני בקרימינולוגיה, לצורך הדוגמא, ואת תכנית ההכשרה לטיפול ואבחון עברייני מין באוניברסיטת בר אילן ורוצה עכשיו לצבור את ה-2500 שעות האלה, גם כשהוא מוכן לשלם עבור צבירתן, אין שום מקום שמוכן לקבל אותו. אין שום מקום שבו הוא יכול לצבור את השעות האלה. ואז נוצר מצב שיש פול מצומצם של מעריכי מסוכנות.

היו"ר דוד רותם:


אז מה את רוצה? שנפטור אותו מ-2500 שעות?

דנה קייזר:


לא,  חלילה.

היו"ר דוד רותם:


אלא? שאני אדאג לו למקום עבודה?

דנה קייזר:


אנחנו גם לא רוצים לעבוד, אנחנו רוצים מקום לקבל בו הכשרה. עכשיו אני אתן דוגמא כדי להסביר מה אני אומרת. למשל, כשם שאדם הולך ללמוד, למשל טיפול משפחתי. תחנות לטיפול משפחתי בהן הוא מוכשר וצובר את השעות גם אם הם לא משלמות לו על כך כסף, אלא הוא עושה את זה כהכשרה חינמית, גם זה הסדר שיש שמוכנים לעמוד בו. אלא מה, שהמרכז סגור בפניהם. ובעצם כאן אני אומרת, אני מתריעה על כך שנוצר מצב שבו שאנשים שמעוניינים לעסוק במקצוע הזה, רק אלוהים יודע למה, ורוצים לצבור את השעות – אין להם היכן.

חלי גיא-אלדר:


אבל זה לא משנה רק לעניין מעריכי מסוכנות.

היו"ר דוד רותם:

אבל זה התקנות, אנחנו לא  עוסקים בתקנות.

דנה קייזר:

או.קי.

חלי גיא-אלדר:


זה לא בהכרח, הרי זה לא מונע מהם להיות קרימינולוגים.

דנה קייזר:

לא, זה מונע מהם להיות מעריכי מסוכנות.

חלי גיא-אלדר:

ואז הם יכולים לצבור ניסיון בתפקידם.

דנה קייזר:

לא, אין מקום, אין איפה לצבור ניסיון. זה בדיוק העניין.

שרה בן דוד:


המרכז להערכת מסוכנות לא מאפשר להם לעשות שם.

תמי סלע:



זה בעצם דורש פנייה לשרים שקובעים את התקנות.

היו"ר דוד רותם:


תפנו לשרים שקובעים את התקנות, שיתקנו את זה.

תמי סלע:

לבחון האם הן מחמירות מידי.

דנה קייזר:

הן לא מחמירות מידי.

תמי סלע:

או לא מאפשרות.

משה (מוץ) מטלון:


אני חושב, שברשותך - - -

היו"ר דוד רותם:


אדוני חבר הכנסת מטלון- - - 

משה (מוץ) מטלון:

משפט.

היו"ר דוד רותם:

אני לא דן בתקנות. כשאני אגמור את החוק אם יהיה לי צורך לדון בתקנות אני אדון בזה. מי שדן בתקנות זה שרים, אני לא מטפל בהם.

משה (מוץ) מטלון:


אבל כדאי לקחת לתשומת לב את הדברים.

היו"ר דוד רותם:


הם שמעו את הדברים, הם יחליטו. בבקשה.

תמי סלע:


סעיף 6 בעצם קובע את השלבים, התהליכים השונים שבהם הגורמים המחליטים צריכים לקבל הערכת מסוכנות מעודכנת לפני שהם נותנים החלטה. היום הסעיף – שינוי מרכזי שבעצם התחלנו לדון בו בישיבה הקודמת ולא סיימנו זה העניין של ביטול החובה לקבל הערכת מסוכנות בטרם מתן גזר הדין, שבעצם צריך לראות לנגד העיניים במקביל גם את התיקון בסעיף 37 לחוק העונשין שהיום קובע שיקול דעת של בית המשפט לקבל תסקיר קצין מבחן ביחס לכלל העבירות לפני שהוא נותן את גזר הדין. ומוצע כאן לתקן את סעיף 37 ולקבוע שלגבי עבריין מין, לפני שבית המשפט קובע את גזר הדין הוא חייב לקבל קודם תסקיר שכולל גם הערכת סיכון שהיא לא הערכת מסוכנות לפי – לא טוענת את מה שכתוב בחוק להערכת מסוכנות, אבל היא כוללת הערכת סיכון.

עכשיו אני חושבת שאולי בעניין הזה כן חשוב לשמוע, לעמוד קצת על ההבדל בין - - -

היו"ר דוד רותם:


לא חשוב לשמוע הבדלים, לא חשוב כלום. השיטה היא מאד פשוטה. לבית המשפט יהיה שיקול דעת להחליט אם הוא רוצה הערכת מסוכנות לפני גזר הדין או שהוא לא רוצה לפני גזר הדין. כשאני דן בחוק אחר שהולך להיות בסופו סעיף שלעולם לא ישלחו אדם לבית סוהר אלא אם זה המוצא האחרון, זה יהיה הפניית שיקול דעתו של בית המשפט.  אז אני רוצה ששופט ידע, אם המוצא האחרון זה בית סוהר לא בית סוהר, מה המסוכנות של האדם. כי יכול להיות שכשהוא יראה שזה אדם מסוכן אז הוא יגיד: רבותיי האיש הזה הולך לכמה שנים טובות. ואם הוא יקבל רק תסקיר קצין מבחן, אז אני יודע מה יקרה. אז הוא מקבל שם חוות דעת שקראתי כמה כאלה בחיים שלי, ורק השבוע קראתי שתיים שעוסקות בעברייני מין, אז נותנים לו את כל ההסברים בעולם למה האיש הזה הוא מסכן ובעצם הוא לא אשם. ולכן, אני אומר דבר נורא פשוט: אני רוצה שלבית המשפט יהיה שיקול דעת לפני גזר הדין. אני ייודע מה אתם תענו לי, זה אוטומטית יגרום לכך שהם יבקשו. אהלן וסהלן.

קריאה:

בסדר גמור.

רחל גוטליב:


אני לא הייתי סומכת על זה, אבל רק – אני הייתי מבקשת לאור ההערות שנשמעו בפעם הקודמת וגם הרעיון של השופט שהיה כאן, לא זוכרת את שמו.

קריאה:

אלרון.

רחל גוטליב:

אלרון. שגם הוא, זה מה שהוא חשב, שצריך להשאיר שיקול דעת לבית המשפט. אני הייתי מבקשת שאסתי שדה תציג ותמציא פשוטו את ההבדל בין השניים וגם את המשמעות התקציבית להבדל בין השניים שגם היא ישנה, גם לזה יש איזשהו משפט.

היו"ר דוד רותם:


רבותיי, אני מוכרח להגיד לכם משהו. אני לא מוכן לשמוע את ההערות האלה, שאנחנו לא פועלים כמו שצריך בגלל תקציב.

רחל גוטליב:


לא אמרתי.

היו"ר דוד רותם:

אם יש בעיה תקציבית אז אחת משניים או שתשיגו כסף או שאל תחוקקו את החוק.

רחל גוטליב:

סליחה, אני לא. הדבר האחרון שהייתי אומרת זה שזה נעשה בגלל תקציב. השיקול הוא גם שיקול. אבל אנחנו השתכנענו שהערכת מסוכנות  על ידי מעריכי מסוכנות לא נדרשת וגם במסמך שכתבו היועצות המשפטיות הן העלו שם נקודות נכונות לגבי מה המשמעות של הערכת מסוכנות בשלב גזר הדין, איזה נזק זה יכול לגרום. 

היו"ר דוד רותם:

היית בכנס באילת?

ענבר יחזקאלי: 

איזה נזק זה יכול לגרום?

היו"ר דוד רותם:

רחל, את היית בכנס באילת?

רחל גוטליב:

לא הייתי.

היו"ר דוד רותם:


לא היית, זו הבעיה. אחרת היית - - -

רחל גוטליב:

זאת הבעיה?

היו"ר דוד רותם:

כן, כי אז היית שומעת את ההרצאה שלי בנושא של יועצים משפטיים - - -

רחל גוטליב:

אז בטח יש לך כתוב, אני אשמח לקרוא.

היו"ר דוד רותם:

כן, והיית מבינה שאצלי יועצים משפטים הם יועצים. הם כותבים דברים מאוד נכונים, תאמיני לי שקראתי את מה שהם כתבו.

רחל גוטליב:

אה, ברור. 

היו"ר דוד רותם:

לא רק שכתבתי, ישבתי וקראתי את מה שהם כתבו, אלא שאתמול הם ישבו והסבירו לי את מה שכתבו.

רחל גוטליב:


אז בכלל טוב.

הטענה המרכזית היא שהערכת מסוכנות, ככזו, להבדיל מתסקיר קצין מבחן שיש בו הערכת סיכון היא לא נדרשת. היא יכולה להטות את שיקול דעתו של בית המשפט ומה שדרוש לבית המשפט לצורך גזר הדין זו הערכת סיכון על ידי גורם מקצועי, באמצעות תסקיר מבחן. ולכן תיקנו, באמת, גם את סעיף 37. וקבענו כתסקיר חובה, וקבענו את החובה לכלול בתוכו הערכת סיכון, זה נראה לנו יותר נכון. ואני אומרת, יש גם את השיקול הכלכלי, אבל לא זה השיקול. השיקול היה שיקול ענייני. 

ולכן, ברשותך, אני בכל זאת אבקש או מאסתי או מטלי להציג בתמצית. אנחנו אומרים: בית המשפט לא יחסך ממנו מה שדרוש לו לצורך הערכת סיכון במסגרת הבניית הענישה – כתבה היועצת המשפטית, בצדק, זה אחד השיקולים. ולכן הוא צריך אינפורמציה גם לעניין הזה. מה שיימסר לו לפי תפיסתנו במסגרת תסקיר המבחן הוא מה שהוא צריך לצורך גזר הדין לעניין זה. הוא לא צריך הערכת מסוכנות שכל תכליתה הערכת מסוכנות של האדם כאשר הוא יוצא לקהילה.  לפני גזר הדין אנחנו לא יודעים, אולי הוא יישלח לכלא לשנים רבות. אנחנו לא יודעים. 

קריאה:


נכון. זאת המטרה. זה בדיוק העניין.  

רחל גוטליב:

בשלב הזה, בית המשפט לא יודע ואנחנו לא יודעים מה הוא יחליט. אולי הוא ישחרר אותו לקהילה, אולי הוא ישלח אותו לבית הכלא. אם הוא שולח אותו לבית הכלא - עם השחרור, עם היציאה לקהילה, אז כמובן נדרשת הערכת מסוכנות. אבל אם הוא שולח אותו לבית הכלא לא נדרשת הערכת המסוכנות ויש בה אינפורמציה מיותרת, כמו שנכתב, שמטה את דעתו של בית המשפט ולכן זו אינפורמציה שלא לצורך.  אם יש לו תסקיר קצין מבחן זאת האינפורמציה הדרושה לו לצורך גזר הדין ואחר כך הוא, אם יהיה צורך, יקבל גם הערכת מסוכנות.

היו"ר דוד רותם:


כשהייתי בשנה שלישית ולימדו אותי דיני ראיות, אז לימדו אותי שהשופטים שלנו הם שופטים מקצועיים ולכן אין חשש שמשהו יסיח את דעתם.

רחל גוטליב:


בסדר. עדיין אנחנו לא אוהבים לתת אינפורמציה שתטה את הדין. מה זה יתרום לו לצורך הערכת הסיכון שלו בגזר הדין? זה לא תורם לו.

ורד וינדמן:


המסוכנות היא אחד מהשיקולים.

רחל גוטליב:

ברור, בתסקיר קצין המבחן הרעיון הוא - - -

היו"ר דוד רותם:


בבקשה, מי רצתה להגיד משהו?

תמי סלע:

בבקשה, טלי.

טלי עדן:

טלי עדן, משירות המבחן למבוגרים. אני אתייחס למה כולל תהליך האבחון בתחום של עבריינות מין. אז קודם כל ההכשרה המקצועית של קציני המבחן. כולם עובדים סוציאליים בעלי תואר שני.

היו"ר דוד רותם:

לא, אז זה לא חשוב.

טלי עדן:
בסדר, אני רק אומרת - - -

היו"ר דוד רותם:


תגידי לי מה כתוב בדו"ח קצין מבחן לעבריין מין. כי היום קראתי דו"ח הערכת מסוכנות ושני דוחות שלכם, אז תגידי לי מה ההבדל ביניהם מבחינת מה שכתוב.

טלי עדן:


אני חושבת שמבחינת מה שכתוב אלה בעצם שני דוחות שהמטרות שלהם שונות. הסקירה של קציני המבחן – התסקיר שכולל סקירה מקיפה של הערכה פסיכו-סוציאלית והערכת גורמי סיכון ומצבי סיכון, כאשר המטרה שלו זה לעזור ולסייע לבית המשפט לקבל החלטה לגבי גזר הדין, חלופות ענישה ודרכי שיקום בקהילה. הפרמטרים שקציני המבחן שמתייחסים אליהם - - -

היו"ר דוד רותם:

עוד הפעם תגידי את המשפט האחרון. לעזור לבית המשפט?

טלי עדן:
לעזור לבית המשפט לקבל החלטה לגבי גזר הדין ולבחון חלופת ענישה ודרכי שיקום. כמובן אם יש. חלק לא מבוטל – קודם שמעת ככה שחלק לא מבוטל מעברייני המין, במיוחד המסוכנים שבהם, ההמלצות שלהם בתסקירי שירות המבחן הן המלצות לענישה בפועל, למאסרים בפועל. הצוות שמתעסק בתחום הזה זה צוות מיומן שפועל לפי פרמטרים שמקובלים בעולם, לפי פרמטרים של סיכון ומסוכנות שקיימים בעולם והוא בודק את כל הפרמטרים. ואני יכולה לפרט אם אני אתבקש את כל הפרמטרים שמתייחסים לנושא של סיכום. בסופו של, דבר אנחנו נותנים לבית המשפט הערכה לגבי מאפייני העבירה, חומרת העבירה, התדירות, מי הקורבנות הפוטנציאליים, מה הסבירות שאדם יבצע עבירה כזאת בעתיד.

 עכשיו אני רוצה להדגיש ולומר שלפני החוק הזה עד שנת 2006, או יותר נכון 2008 שאז התחילו  התסקירים לגבי מי שפגע בקטינים, קציני המבחן עשו את ההערכה הזאת הרבה שנים לפני זה. אנחנו בעשר שנים האחרונות מתמחים בתחום הזה ועובדים בכלי עבודה ובצורות עבודה מאוד דומות למה שעושים מעריכי המסוכנות, רק שההסתכלות שלנו היא הסתכלות מערכתית רחבה יותר, לא בהכרח מקלה יותר. התייחסות שמרחיבה ונותנת לבית המשפט פרספקטיבה לגבי נושא גזר הדין, מה ניתן לעשות עם האיש הזה, מה הסיכון שצפוי ממנו, האם ניתן בכלל לשקם אותו ואיך. המחשבה העתידית שלנו היא שבמקרים שבהם תהיה איזושהי חשיבה לגבי פוטנציאל שיש אולי לאיש לשיקום, והעבירה היא כזאת שאולי יכולה לאפשר שיקום בקהילה, אז לעשות הערכת מסוכנות שתקבע את נושא הפיקוח או נושאים אחרים שלהערכתנו רלבנטיים לנושא.

היו"ר דוד רותם:

למה אז צריך הערכת מסוכנות? למה אתם כבר לא - - -?

קריאה:

כי הוא יוצא לקהילה.

טלי עדן:

אנחנו לא צריכים הערכה – אני רוצה לחדד עוד נקודה אחת.

היו"ר דוד רותם:

לא, כשאתם ממליצים כשהאדם הזה אפשר לשקם אותו בקהילה תכניסו גם את חוות הדעת שלכם על המסוכנות שלו.

טלי עדן:
בגלל החוק הזה. החוק קובע שלצורך הפעלת צו הפיקוח והמעקב, ובהמשך גם לגבי דרכי שיקום, גם לצורך חקירה, יש צורך במעריכי מסוכנות שמונו על ידי המדינה. קציני המבחן הם לא מעריכי מסוכנות. הם לא יכולים להתמנות כמעריכי מסוכנות לא בגלל שאין להם הכשרה או מיומנות או ניסיון בתחום אלא מכיוון שלא ניתן להעיד אותם. זאת הסיבה המרכזית שבגלל זה קציני מבחן – כראיה לזה קציני מבחן שפרשו משירות המבחן מתמנים כמעט בהליך - זאת אומרת, אין להם צורך בהכשרה נוספת או בניסיון נוסף. יש חמישה קציני מבחן לשעבר שמתפקדים כיום כמעריכי מסוכנות.

היו"ר דוד רותם:

האם את יכולה למצוא לי בשנה האחרונה חמישה מקרים שבהם אתם נתתם חוות דעת על עבריין מין שצריך לשלוח אותו לכלא?

טלי עדן:
בהחלט כן. אני יכולה.

היו"ר דוד רותם:

תעבירי לי אותם ותמחקי את השמות.

טלי עדן:
בהחלט כן, אני אמסור לאדוני.

היו"ר דוד רותם:

תודה. כן, בבקשה.

ורד וינדמן:


אני חושבת שהמדינה מנסה לאחוז בחבל משתי קצותיו, מצד אחד אומרים זה לא רלבנטי – ואגב לא רלבנטי יש לי פסק דין מלפני כמה חודשים שבית המשפט בעצמו אומר שהנאשם יצטרך לשאת בעונש של ממש גם לאור המסוכנות הבינונית שמעריך המסוכנות, שקמה ממנו. ייתכן והרחקתו מהציבור תועיל במקום שהטיפול לא עשה כן. זאת אומרת שהעניין רלבנטי.

קריאה:


ברור.

ורד וינדמן:


לא, זה היה כתוב בדברים שהסברתם. בדיוק כפי שזה רלבנטי כשיקול לקולא זה צריך להיות רלבנטי גם כשיקול לחומרא, בדיוק כפי שהאדם צריך להיות מרוחק מהחברה כדי לא להמשיך לפגוע. אז אני אומרת: מחזיקים את החבל משתי קצותיו משום שמצד אחד אתם אומרים לא צריך את זה, מצד שני אומרים: יעשה את זה קצין המבחן. אז זה להחזיק את החבל בשתי קצותיו.

עכשיו למה קצין מבחן לא יכול לעשות את זה? קצין מבחן בהגדרה שלו הוא BIAS – נקודת המבט שלו היא של הנאשם. פשוט אספתי חומרים לקראת הדיון הזה וגם כאן בית המשפט העליון אומר: "אין באמור בתסקיר שירות המבחן ביטוי לחומר שבעבירה. מטבע הדברים שירות המבחן רואה לנגד עיניו את האינטרס של המשיב. מחובתו של בית המשפט לראות לנגד עיניו את אינטרס הציבור" ויש עוד ועוד כאלה. בשביל לראות את אינטרס הציבור צריך את מעריך המסוכנות. קצין המבחן לא יכול - - -

היו"ר דוד רותם:


זה רק כשהנפגע הוא קטין. אם הפוגע הוא קטין אז הדברים קצת משתנים כי אז צריך שיהיה BIAS לטובת הקטין.

ורד וינדמן:


להפך, אני חושבת שה- BIAS הוא נכון. זה תפקידו של קצין המבחן. זה הדבר המובנה והנכון, הוא עוזר לעשיית הצדק על ידי בית המשפט. אני רק אומרת שאותו אדם שמביא את האינטרס, את הצרכים, את התמונה המשפחתית של העבריין והוא זה שבודק את סיכוי השיקום שלו, לא יכול לעשות סוויץ' בראש, ואגב זה בדיוק מה שאמרה המדינה כשאמרה: חוקרי ילדים לא יהיו מאותו שירות מבחן. תקום יחידה חדשה, בדיוק מאותה תפיסה. אז כאן רוצים שאותו בן אדם, לא אותו שירות, יעשה את זה. אותו בן אדם עצמו יעשה גם וגם. זה בלתי אפשרי.

תמי סלע:


אולי רק להוסיף להערה הזאת, להוסיף לעניין הזה שבאמת לגבי מעריכי המסוכנות יש מגבלות, נגיד על קשר טיפולי קודם עם האדם וכל מיני מגבלות על ניגוד עניינים, שלפחות כרגע לא נראה שמחילים אותם על קציני המבחן שיקבעו את הערכת הסיכון. וזאת בעצם שאלה למשרדים: איך זה מתיישב?

דנה קייזר:


נכון, אבל שום דבר לא מחילים על קציני המבחן.

היו"ר דוד רותם:

כן.

ענבר יחזקאלי:


אם אנחנו רוצים לתת את המענה הטוב ביותר כפי שהשם של החוק הזה מעיד עליו ולהגן על הציבור, אנחנו צריכים להסתכל מהזווית הזאת ולהגן על הציבור. גם המדינה הסכימה – ולכן החוק הזה חוקק – שהדרך הטובה ביותר היא על ידי מעריכי המסוכנות. אנחנו יודעים שהעומס על קציני המבחן הוא לא יותר קל, וגם הם, העלות הכספית שלהם היא גבוהה. צריך לתת את המענה הטוב ביותר, אפילו שיקול הדעת של בית המשפט שהוא רשאי – שזו הצעת הפשרה שהציע השופט הנכבד שהיה פה – זאת גם פשרה מבחינתנו, הוא אמר כאן בדיון שהוא היה מעדיף שיהיה לו גם וגם. אלה שתי נקודות מבט שונות והוא זקוק להן לפני הכרעה. 

אנחנו יודעים את כל הסיבות שבגללן אנחנו מחוקקים את החוק. אין את המעריכים האלו בעבירות אחרות. יש את המקרה הזה בעבירות מהסוג הזה בדיוק בגלל המקצועיות שצריכה להיות למעריכי המסוכנות ושלא תהיה לעולם לקציני המבחן, כי הזווית שלהם היא זווית סוציאלית רחבה יותר ולא של המסוכנות הספציפית של אותו עבריין. ועל זה יעידו המומחים.

היו"ר דוד רותם:


למה שלא נעשה את זה, אם כך, לכל עבירה? למה לא? מה מיוחד בעבירות האלה? למה העבירות האלה הן יותר חמורות? או יותר חשובות?

ענבר יחזקאלי:


יש לזה המון תשובות, ולכן חוקק החוק.

היו"ר דוד רותם:

לא, תני לי רק אחת.

ענבר יחזקאלי:


הרצידיוויזם הגבוה. הנזק האדיר.

היו"ר דוד רותם:

את יודעת מה הרצידיוויזם בתקיפת קשישים או שוד?

ענבר יחזקאלי:

אנחנו לא  מכירים אנשים שתקפו קשישים שאחרי שהם ישבו במאסר הם תקפו אותם שוב. אנחנו לא מכירים. על עבריינות מין יש נתונים.

היו"ר דוד רותם:

גם פה יש. 

חלי גיא-אלדר:


אפילו גבוה יותר מעבירות מין.

היו"ר דוד רותם:

כן, אפילו גבוה יותר מעבירות מין.

ענבר יחזקאלי:


אז נמצתאת כאן פרופ'  שרה בן דוד שעוסקת בנושא הזה שנים, שהיא תלמד אותנו על הנושא הזה. האם אנחנו יכולים להחליף מנגנון שכבר תוקן.

היו"ר דוד רותם:


רגע, בואי, אני שואל על דברים שאת אמרת. כשאני ארצה ללמוד אצל פרופסור בן דוד אני אלמד, אבל את אמרת דברים שהם לא נכונים. 

ענבר יחזקאלי:
הרצידיוויזם הגבוה, הנזק האדיר.

היו"ר דוד רותם:

הרצידוויזם בעבירות רכוש ותקיפת קשישים הוא יותר גדול מאשר פה.

ענבר יחזקאלי:


אני לא מתמצאת בתקיפת קשישים.

היו"ר דוד רותם:


בסדר, אבל את אמרת. 

ורד וינדמן:

לא, אבל השילוב בין הרצידוויזם לחומרה ולנזק.

ענבר יחזקאלי:

הנזק האדיר שנגרם לקורבנות.

היו"ר דוד רותם:

מה הנזק האדיר- - -  תגידו, אתם יודעים מה זה שבאים הביתה אל אישה, אל גבר בן 70 או 80 מכים אותו ולוקחים לו את הרכוש? הניסיון הזה להעמיד רק את עבירות המין כעבירות החמורות היחידות שרק שם נגרם נזק הוא פשוט לא במקום.

קריאה:

נכון, אבל החוק הזה בא להגן רק על - - -

ורד וינדמן:


אבל המחוקק בחוק הספציפי הזה אמר שעבירות מין הן משהו מיוחד.

דפנה בינוול:


נכון, אבל כשאדם יוצא לקהילה ואת רוצה לכפות עליו כל מיני דברים - - -

היו"ר דוד רותם:

דפנה, אני לא מבין, אני לא זוכר שנתתי לך רשות לדבר. אז איך את מדברת?

דפנה בינוול:

שתקתי כל הזמן.

היו"ר דוד רותם:

פרופסור בן דוד, בבקשה.

שרה בן דוד:


או.קי. ההחלטה בכל העולם, לא רק בארץ, גם של אנשי מדע, היא שיש הבדל בין עבירות מין לעבירות אחרות. אני לא אגיד שאם יש שוד קשישים אין נזק מאוד גדול, לא אמרתי שאין נזק גדול. יש נזק מאוד גדול, אבל בעבירות מין יש עוד דבר שאנחנו צריכים לדעת ואנחנו שוכחים, שיש לנו את מעגל האלימות. רבים מאוד מעברייני המין היו קורבנות בעברם. זאת אומרת: יש לנו פה מצב שאנחנו צריכים לטפל באיזשהו סוג של עבירה שגם הפגיעה בה מאד מאד קשה, והפגיעה בה היא לא רק באדם עצמו אלא גם בכל הסביבה.

כשאנחנו יודעות – ואני אומרת יודעות כי גם יש פגיעות מיניות בגברים אבל פחות מדברים על זה – אבל כשיודעים שיש אונס בסביבה, כל השכונה נסגרת. כשאנחנו יודעים שיש מישהו שמתפרץ ופוגע בקשישים אנחנו יודעים שזה משהו חד פעמי. אני לא יודעת אם זה נכון, אני לא יודעת אם זה נכון עובדתית, אבל זו תחושת הציבור. הפחד מעבירות אונס הוא פחד שהוא הרבה יותר חמור חברתית מפגיעות אחרות. ועל זה יש מחקרים מפה ועד להודעה חדשה.


דבר נוסף שאני רוצה לומר. אני רוצה לומר שברגע שהמחוקק החליט שיש צורך לעשות הערכת מסוכנות או החברה החליטה שיש צורך לעשות הערכת מסוכנות – אם אנחנו נשאל כל אדם ברחוב, יגיד: אני מעדיף הערכת מסוכנות בעבירות האלו. זו התפיסה החברתית. התפיסה היא של סכנה מאד מאד קשה, מאד מאד חמורה. ואנשים מפחדים מאוד מעבירות מין. אני לא אצטט מחקרים אבל יש מחקרים שמצביעים שכל הפחד מפשיעה קשור לפחד מאונס.

משה (מוץ) מטלון:


ניסיון החיים מלמד אותנו שלילדינו אנחנו תמיד אומרים לא לדבר עם אדם זר. נכון?

שרה בן דוד:

נכון.

משה (מוץ) מטלון:

לא אומרים לו: לא יבוא גנב הביתה אלא אנחנו אומרים לו: אל תדבר עם אדם זר.

שרה בן דוד:

נכון. עכשיו זה נכון שהפגיעה בקורבן אחרי עבירה – אפילו של גניבה רגילה או אפילו של גניבת רכב יש פגיעה בקורבנות – בעוונותיי אני גם וקטימולוגית – אבל עבירות מין זה נחשב כעבירה הרבה יותר חמורה. מדמים אותה לעבירת רצח והפגיעה בה הרבה יותר חמורה.

עכשיו אני רוצה לומר רק במילה אחת, אם חוות הדעת של עובדים סוציאליים. של קציני מבחן - - סליחה.

אסתי שדה:


תסקיר.

שרה בן דוד:


אם תסקיר קצין מבחן היה מספיק, לא היינו יושבים ולא היינו מחוקקים את החוק של הערכת מסוכנות.

קריאות:


לא נכון.

שרה בן דוד:


סליחה.

היו"ר דוד רותם:

רבותי, פה כל אחד יכול להגיד מה שהוא רוצה.

שרה בן דוד:

אם בית המשפט היה מסתפק בחוות דעת של קציני המבחן, בתסקיר של קציני המבחן שכולל הערכת סיכון, לא היה צריך בכל המנגנון המורכב הזה של החקיקה של הערכת מסוכנות. היו אומרים: קצין המבחן, בתסקיר שלו, יכלול הערכת סיכון ובא לציון גואל. אבל אנחנו בכל זאת חושבים שיש צורך בהערכת מסוכנות ולכן החוק מתעסק בהערכת מסוכנות.

עכשיו אני חושבת שהבהרתי את הדברים אבל אם יש עוד שאלות אז אני אתייחס.

רחל גוטליב:


אולי רק כדי שהדיון לא יוסט. הרי אין חולק שעבריינות מין היא עבריינות חמורה ולכן החוק הזה הוא חוק מיוחד. אין חולק, לדעתי, מצד אחד סביב השולחן הזה. לא זאת השאלה. השאלה היא מתי היא נדרשת, מתי נדרש מעריך המסוכנות לתת את חוות דעתו, האם בשלב גזר הדין, גם כשהאיש אינו נשלח לקהילה.

היו"ר דוד רותם:

איך את יודעת?

רחל גוטליב:

סליחה?

היו"ר דוד רותם:


איך אנחנו יודעים?

רחל גוטליב:


בדיוק. בגלל שאנחנו לא יודעים אנחנו אומרים: בית המשפט יקבל תסקיר מבחן עם הערכת סיכון, יקבע לאור הפרמטרים כמו בהצעת החוק כשאנחנו דנים בה באריכות אצלך לאור כל מכלול השיקולים מה הוא גזר הדין שמתאים לו, כולל שיקול של מניעה, של סיכון לשלום הציבור. על בסיס המידע שיש לו מקצין המבחן, יחליט בית המשפט או לשלוח את האיש לקהילה או להחליט שלאחר ריצוי הענוש הוא ישלח לקהילה.

קריאות:


למה?

רחל גוטליב:

זה השלב שבו נדרשת הערכת המסוכנות.

היו"ר דוד רותם:


רחל, הבנתי, זה הכול בסדר. הכל זה אחרת.

רחל גוטליב:


מה אחרת?

היו"ר דוד רותם:


בית המשפט יהיה לו שיקול דעת. הוא יוכל לבקש, בדיוק כמו שהציע השופט אלרון, הוא יוכל לבקש את הערכת המסוכנות לפני גזר הדין. הוא יוכל לבקש גם תסקיר לפני הערכה והוא יקבל את זה לפני גזר הדין.

רחל גוטליב:


אם הייתי מבקשת ממך - הרי התלבטתי כששמעתי אותו אומר. שאלתי את עצמי אם אנחנו רוצים לכוון את שיקול דעתו של בית המשפט, מתי תבקש את זה ומתי את זה? בנוסח המוצע - - -

היו"ר דוד רותם:


אני לא רוצה לכוון את שיקול הדעת של השופט.

קריאה:

זה בדיוק העניין.

היו"ר דוד רותם:

אני סומך על השופטים שהם יודעים מתי הם רוצים את זה והם יבקשו. אני יודע שהחשש שלכם הוא שהם תמיד יבקשו את זה.

רחל גוטליב:


גם וגם, מצידו. למה לא?

היו"ר דוד רותם:


אם זה יעזור לו, אז טוב לי.

קריאה:

אז מה הבעיה?

רחל גוטליב:


אבל זו לא היתה המטרה של החוק הזה, לעזור לבית המשפט בגזירת הדין. לא זאת הייתה המטרה. המטרה הייתה לתת כלים לפיקוח.

קריאה:

הייתה טעות.

רחל גוטליב:

המטרה הייתה לתת כלים לפיקוח על עבריין המין על מנת להגן על הציבור מפניו, זאת הייתה המטרה. לא לתת כלים נוספים לבית המשפט לגזור את הדין.

היו"ר דוד רותם:


רבותיי, כדי להגן על הציבור, אני רוצה ששופט יידע אחת משניים: אם הוא שולח את האיש הזה לעשר שנים בכלא אז הוא יודע שעשר שנים הוא שומר על הציבור מפניו. אבל אם הוא יקבל תסקיר שמסביר כמה האיש הזה הוא מסכן והיה לו בעיות בגיל צעיר והוא קורבן עבירה וכל הדברים האלה ולכן צריך להתחשב בו ואפשר לשקם אותו, כן, אז הוא שולח אותו רק לשנה לכלא, והוא פוגע בציבור. אני רוצה לדעת שהשופט ידע כמה האיש מסוכן כשהוא מחליט לכמה שנים לשלוח אותו.

טלי עדן:
אני יכולה להתייחס?

היו"ר דוד רותם:

סליחה?

טלי עדן:

אני משירות המבחן. אני יכולה להתייחס רגע? כי יש, לדעתי, איזשהו חוסר דיוק לגבי התפיסה של מה שקציני המבחן עושים. הם מוצגים כסנגורים או כאנשים שמציגים רק את הנסיבות הסוציאליות של הנאשם ולא כך הוא. קציני המבחן, הנושא הראשון שהם מתמקדים בו זה הפחתת הסיכון לחברה. והם בהחלט עושים, בודקים את כל הפרמטרים, מתייחסים לנושא של תפקוד, של מערכות יחסים, של אישיות של אדם ועבריינות שלו, התייחסות לעבר פלילי קודם, התייחסות אם יש רקע קודם של ניסיונות טיפוליים שנכשלו – כל הפרמטרים שנבדקים על ידי טובי מעריכי המסוכנות, נבדקים על ידי קצין המבחן למבוגרים. מה שקצין המבחן למבוגרים עושה זה איזשהו איזון בתסקיר שלו בין סיכון עתידי ובין סיכוי לשיקום. זה לא נכון, אני חושבת שזה ממש לא נכון, להציג את קצין המבחן כמי שמייצג. יש רק 36% למבחן, כל היתר זה או יציאה מהתמונה או המלצות לענישה חמורה. 36% המלצות למבחן. ובעבריינות מין אני חושבת שהרבה פחות.

היו"ר דוד רותם:


אנחנו לא נסגור את הנושא הזה הישיבה. אנחנו נמשיך. טוב, רבותיי, אנחנו נמשיך בסעיף הזה בישיבה הבאה. ואנחנו אחר כך נמשיך.

רחל גוטליב:


יש איזה חומר שאתה רוצה לקראת הישיבה הבאה?

היו"ר דוד רותם:

ביקשתי.

רחל גוטליב:

אה. מה שביקשת.

דפנה בינוול:

שלחתי לכם הערכת מסוכנות.

היו"ר דוד רותם:

קיבלתי, תאמיני לי שקראתי את זה.

טוב, תודה רבה. 

הישיבה ננעלה בשעה: 11:30.
